MT Il-Ġurnal Uffiċjali tal-Unjoni Ewropea L 170/1

DEĊIŻJONI TAL-KUMMISSJONI

tal-25 ta' Jannar 2012

dwar il-miżura SA.14588 (C 20/09) implimentata mill-Belġju favur De Post — La Poste (issa “bpost”)

(notifikata bid-dokument numru C(2012) 178)

(It-testi bil-Franċiż u bl-Olandiż biss huma awtentiċi)

(Test b’relevanza għaż-ŻEE)

(2012/321/UE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu (1),

Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,

Wara li stiednet lill-partijiet interessati biex jissottomettu l-osservazzjonijiet tagħhom skont dawk l-Artikoli (2) u wara li qieset dawn l-osservazzjonijiet,

billi:

1. PROĊEDURA

1.1. ID-DEĊIŻJONI TAL-KUMMISSJONI TAL-2003 ANNULLATA MILL-QORTI TAL-PRIM’ISTANZA

(1) Fit-3 ta’ Diċembru 2002, l-awtoritajiet Belġjani nnotifikaw (3) lill-Kummissjoni żieda fil-kapital favur l-operatur postali Belġjan De Post – La Poste (minn hawn ’il quddiem “DPLP”, issa “bpost” (4)). Wara analiżi preliminari, fit-23 ta’ Lulju 2003 (5) il-Kummissjoni ddeċidiet li ma tqajjimx oġġezzjonijiet fir-rigward tal-miżura notifikata. Fid-Deċiżjoni tagħha, il-Kummissjoni stabbiliet li din l-injezzjoni tal-kapital, bħall-miżuri l-oħrajn favur DPLP elenkati waqt l-investigazzjoni preliminari, ma kinitx tinvolvi kumpens żejjed għall-ispejjeż netti li kellha l-intrapriża waqt it-twettiq tal-missjonijiet tagħha ta’ servizz pubbliku mill-1992 sal-2002.

(2) Fis-27 ta’ Novembru 2003, id-Deċiżjoni tal-Kummissjoni ġiet ikkontestata quddiem il-Qorti tal-Prim’Istanza minn Deutsche Post AG u s-sussidjarja Belġjana tagħha, DHL International (6). Fl-10 ta’ Frar 2009, il-Qorti tal-Prim’Istanza annullat id-Deċiżjoni tal-Kummissjoni, u kkonkludiet li din kienet iddeċidiet li ma tqajjimx oġġezzjoni minkejja l-eżistenza ta’ diffikultajiet serji li kellhom iwassluha biex tiftaħ proċedura ta’ investigazzjoni formali.

(3) F’April 2009, il-Belġju ppreżenta appell (7) (C-148/2009) fi ħdan il-Qorti tal-Ġustizzja kontra l-annullament mill-Qorti tal-Prim’Istanza, tad-Deċiżjoni tal-Kummissjoni tat-23 ta’ Lulju 2003 li ma tqajjimx oġġezzjonijiet.

(4) Fit-22 ta’ Settembru 2011, il-Qorti rrifjutat l-appell magħmul mill-Belġju, u stabbiliet li l-Qorti Ġenerali kienet annullat minħabba d-Deċiżjoni tal-Kummissjoni tal-2003.

1.2. ILMENT DWAR L-GĦAJNUNA GĦAD-DISTRIBUZZJONI TAL-ISTAMPA

(5) Fl-2005, għadd ta’ distributuri privati tal-istampa Belġjani ppreżentaw ilment (8), kemm taħt ir-regoli tal-kartelli kif ukoll tal-għajnuna mill-Istat, kontra ftehim dwar distribuzzjoni tal-istampa miftiehma bejn l-awtoritajiet Belġjani u DPLP. Dan il-ftehim jafda lil DPLP bil-missjoni ta’ servizz pubbliku ta’ distribuzzjoni tal-istampa mal-Belġju kollu u jistabbilixxi t-tariffi ta’ dan is-servizz kif ukoll il-kumpens li għandu dritt għalih DPLP minħabba spejjeż addizzjonali li jinvolvi t-twettiq ta’ din il-missjoni. L-ilment prinċipalment jirrigwarda t-tariffi tas-servizzi offruti minn DPLP, li l-kwerelanti jaffermaw li huma tant baxxi li effettivament jeskludu kull attentat ta’ kompetizzjoni.

(6) Fir-rigward tar-regoli applikabbli għall-għajnuna mill-Istat, is-servizzi tal-Kummissjoni rrifjutaw l-ilment, peress li l-eżami preliminari ppermettiet li jintwera n-nuqqas ta’ kumpens żejjed tal-ispejjeż netti addizzjonali kkawżati minn dan is-servizz pubbliku. F’Mejju 2009, madankollu, il-kwerelanti kkuntestaw din il-pożizzjoni preliminari, ipprovdew informazzjoni supplimentari u talbu lill-Kummissjoni biex tibda investigazzjoni fil-fond.

1.3. IR-RABA’ “KUNTRATT TA’ ĠESTJONI” (2005-2010)

(7) L-eżami tal-ilment dwar il-kumpens mogħti għad-distribuzzjoni tal-istampa ppermetta lill-Kummissjoni tiskopri li fl-2005, il-Belġju kien laħaq ftehim dwar “kuntratt ta’ ġestjoni” mhux innotifikat ma’ DPLP, li kien jipprovdi għall-ħlas ta’ kumpens għal servizzi ta’ interess ekonomiku ġenerali (SGEI, services of general economic interest). Il-Kummissjoni għalhekk fetħet każ ex officio (9) u indirizzat talba għal informazzjoni lill-Belġju f’April 2007.

(8) F’Diċembru 2007, l-awtoritajiet Belġjani wieġbu li huma jqisu li l-kumpens tal-SGEI ma kienx jikkostitwixxi għajnuna mill-Istat peress li kull waħda mill-erba’ kundizzjonijiet stabbiliti fis-sentenza Altmark (10) ġiet sodisfatta. Huma kkomunikaw ukoll informazzjoni dwar ir-raba’ kuntratt ta’ ġestjoni, u b’mod speċjali dwar is-sistema ta’ kontabilità analitika użata għall-finijiet tal-kalkolu tal-kumpens imħallas mill-Istat.

(9) Konsegwentement, il-miżuri previsti mill-każ ex officio u l-ilmenti ġew inklużi fil-proċedura ta’ investigazzjoni formali C20/09 li nbdiet fit-23 ta’ Lulju 2009.

1.4. ID-DEĊIŻJONI TAL-FTUĦ

(10) Wara li kkunsidrat l-annullament tad-Deċiżjoni tal-Kummissjoni tat-23 ta’ Lulju 2003 mill-Qorti Ġenerali, u wara li eżaminat l-informazzjoni kkomunikata mill-awtoritajiet Belġjani dwar il-miżuri inkwistjoni, il-Kummissjoni ddeċidiet, fit-13 ta’ Lulju 2009, li tiftaħ il-proċedura ta’ investigazzjoni formali prevista fl-Artikolu 108(2) tat-TFUE (11).

(11) Id-Deċiżjoni tal-Kummissjoni li tiftaħ il-proċedura ġiet ippubblikata f’Il-Ġurnal Uffiċjali tal-Unjoni Ewropea. Il-Kummissjoni stiednet lill-partijiet interessati biex iressqu l-osservazzjonijiet tagħhom.

1.5. L-OSSERVAZZJONIJIET TAL-AWTORITAJIET BELĠJANI DWAR ID-DEĊIŻJONI TAL-FTUĦ

(12) L-awtoritajiet Belġjani ressqu l-osservazzjonijiet tagħhom fit-13 ta’ Awwissu 2009 u ssupplimentawhom b’osservazzjonijiet oħrajn fl-10 ta’ Settembru 2009, fit-12 ta’ Ottubru 2009, fit-23 ta’ April 2010, fis-26 ta’ Apil 2010, fid-19 ta’ Ottubru 2010, fid-19 ta’ Novembru 2010, fil-21 ta’ Diċembru 2010, fit-18 ta’ Jannar 2011, fis-17 ta’ Frar 2011, fit-2 ta’ Marzu 2011, fid-29 ta’ Marzu 2011, fil-11 ta’ April 2011, fl-10 ta’ Mejju 2011, fis-27 ta’ Mejju 2011, fl-14 ta’ Ġunju 2011, fl-10 ta’ Awwissu 2011, fis-26 ta’ Awwissu 2011, fis-7 ta’ Ottubru 2011, fl-14 ta’ Diċembru 2011, fid-19 ta’ Diċembru 2011, fl-20 ta’ Diċembru 2011 u fis-26 ta’ Diċembru 2011. Huma indikaw li għamlu appell fit-22 ta’ April 2009 kontra s-sentenza tal-Qorti Ġenerali tal-10 ta’ Frar 2009 u pprovdew dettalji preċiżi dwar il-kumpens tas-servizzi pubbliċi u miżuri oħrajn ad hoc favur DPLP.

1.6. L-OSSERVAZZJONIJIET TA’ PARTIJIET TERZI DWAR ID-DEĊIŻJONI TAL-FTUĦ U L-OSSERVAZZJONIJIET TAL-AWTORITAJIET BELĠJANI DWAR L-OSSERVAZZJONIJIET TAL-PARTIJIET TERZI

(13) Deutsche Post AG u DHL International N.V./S.A. ippreżentaw osservazzjonijiet fit-28 ta’ Awwissu 2009.

(14) Vlaamse Federatie van Persverspreiders (“minn issa ’l quddiem VFP”, il-federazzjoni Fjamminga tad-distributuri tal-istampa) u Prodipresse (“l-Unjoni tal-professjonisti tad-distribuzzjoni tal-istampa”) ippreżentaw l-osservazzjonijiet tagħhom fit-28 ta’ Awwissu 2009.

(15) Il-Belgische Distributiedienst B.V.B.A (“minn issa ’l quddiem BD”, kompetitur ta’ DPLP fis-suq tad-distribuzzjoni tal-istampa) ippreżenta l-osservazzjonijiet tiegħu fit-28 ta’ Awwissu 2009.

(16) L-Assoċjazzjoni Belġjana tal-edituri tal-gazzetti ta’ kuljum A.S.B.L., ippreżentat l-osservazzjonijiet tagħha fit-28 ta’ Awwissu 2009.

2. DESKRIZZJONI DETTALJATA TAL-GĦAJNUNA

2.1. L-ISTATUS LEGALI U L-ATTIVITAJIET TA’ DPLP

(17) Il-Posta Belġjana kienet aġenzija Statali (“”) sal-1992, meta ġiet inkorporata bħala entità legali separata (“intrapriża pubblika awtonoma”). Fis-sena 2000, din biddlet l-istatus legali tagħha biex issir “kumpanija pubblika limitata”.

(18) Fl-2010, DPLP kiseb dħul operattiv ta’ EUR 2 318 miljun u profitt operattiv ta’ EUR 319-il miljun. Fl-aħħar tal-2010, dan kien jimpjega 33 616 persuna. Bħala paragun, fl-2002 kellu 42 000 impjegat. L-ispejjeż tal-persunal kienu jirrappreżentaw 65 % tal-ispejjeż operattivi totali tiegħu.

(19) Sehem minoritarju ta’ 50 % nieqes sehem wieħed inżamm mill-investitur privat CVC Capital Partners. L-Istat Belġjan huwa azzjonista maġġoritarju.

2.2. SOMMARJU TAL-MIŻURI PUBBLIĊI INKWISTJONI

2.2.1. Il-missjonijiet tas-servizz pubbliku matul il-perjodu 1992-2010

(20) DPLP ġie nkarigat b’missjonijiet ta’ servizz pubbliku permezz tal-liġi postali (12) u erba’ kuntratti ta’ ġestjoni suċċessivi matul il-perjodu kollu previst mill-investigazzjoni, jiġifieri mill-1992 sal-2010.

2.2.1.1. L-obbligi tas-servizz pubbliku stabbiliti fil-kuntratti ta’ ġestjoni

(21) Il-kuntratti ta’ ġestjoni jistipulaw ir-regoli u l-kundizzjonijiet ta’ implimentazzjoni tal-kompiti li jwettaq DPLP fil-qafas tat-twettiq tal-attivitajiet tiegħu ta’ interess pubbliku u jistabbilixxu l-intervent finanzjarju tal-Istat Belġjan.

(22) Mit-twaqqif tiegħu fl-1992, DPLP iffirma erba’ kuntratti ta’ ġestjoni mal-Istat Belġjan li jkopru l-perjodi li ġejjin (13): 1. l-ewwel kuntratt: mill-14.9.1992 sal-31.12.1996; 2. it-tieni kuntratt: mill-1.1.1997 sat-23.9.2002; 3. it-tielet kuntratt: mill-24 ta’ Settembru 2002 sat-23.9.2005; 4. ir-raba’ kuntratt: mill-24.9.2005 sat-23.9.2010; kuntratt estiż sakemm isir kuntratt ġdid.

(23) Il-kuntratti ta’ ġestjoni jistabbilixxu l-lista tal-missjonijiet ta’ servizz pubbliku. Il-missjonijiet ta’ servizz pubbliku previsti mill-Istat Belġjan fil-kuntratt ta’ ġestjoni attwali huma dawn li ġejjin (14): Servizzi postali (i) Servizz postali universali (ii) Distribuzzjoni tal-gazzetti ta’ kuljum (iii) Distribuzzjoni ta’ perjodiċi (iv) Distribuzzjoni ta’ formoli elettorali (v) Tariffi speċjali għall-assoċjazzjonijiet mingħajr skop ta’ qligħ (vi) Kunsinna tal-ittri soġġetti għas-sistema ta’ posta bla ħlas (posta rjali u posta oħra speċjali) (vii) Servizzi postali internazzjonali (viii) Tqassim ta’ pakketti internazzjonali Servizzi finanzjarji (ix) Depożiti ta’ flus kontanti f’kont kurrenti postali (x) Ħruġ ta’ postal orders (xi) Pagament id-dar tal-pensjonijiet tal-irtirar u tas-superstiti u tal-allowances għall-persuni b’diżabbiltà (xii) Pagament ta’ rati tal-attendenza waqt l-elezzjonijiet (xiii) Kontabilità ta’ fondi u titoli għall-multi tat-traffiku (xiv) Servizzi relatati mal-liċenzji tas-sajd Bejgħ ta’ bolol (xv) Bejgħ ta’ bolol Servizzi pubbliċi oħrajn (xvi) Ir-rwol soċjali tal-pustier (xvii) Informazzjoni adegwata għall-pubbliku (xviii) Stampar u kunsinna tal-posta elettronika (xix) Servizzi ta’ ċertifikazzjoni tal-messaġġi (xx) Servizzi pprovduti għall-kontabbiltà tal-Istat (xxi) Ħlas ta’ bolol fiskali u ta’ multi (xxii) Kooperazzjoni fid-distribuzzjoni tal-pakketti tal-karti tal-vot

2.2.2. Miżuri pubbliċi msemmija fl-investigazzjoni

(24) Mill-1992 sal-2010, DPLP ibbenefika minn appoġġ pubbliku fl-għamla ta’ miżuri differenti: 1. ir-responsabbiltà għall-pensjonijiet: wara r-riforma tas-sistema tal-pensjonijiet li saret fl-1997, l-Istat ħeles lil DPLP mill-obbligazzjonijiet tiegħu akkumulati fir-rigward tal-pensjonijiet li kienu jammontaw għal EUR 3,8 biljun; 2. kumpens annwali għall-ispejjeż tat-twettiq tal-obbligi ta’ servizz pubbliku (15), li b’kollox jammonta għal EUR 5,2 biljun għall-perjodu 1992-2010; 3. injezzjonijiet ta’ kapital: tnejn fl-1997 (EUR 62 miljun), waħda fl-2003 (EUR 297,5 miljun) u waħda fl-2006 (EUR 40 miljun); 4. eżenzjonijiet mit-taxxi: eżenzjoni mit-taxxa korporattiva, mit-taxxa fuq il-proprjetà u minn taxxi oħrajn indiretti u lokali; 5. trasferiment ta’ proprjetà immobbli: fl-1992, 63 proprjetà immobbli b’valur ta’ EUR 112,2 miljun ġew trasferiti lil DPLP; 6. garanzija mogħtija mill-Istat fl-2004, għal primjum ta’ 0,25 % għal self ta’ EUR 100 miljun.

2.2.2.1. Ir-responsabbiltà għall-pensjonijiet

(25) Fl-1992, ir-Régie des postes inbidlet bil-liġi f’intrapriża pubblika awtonoma magħrufa bħala “De Post-La Poste”. DPLP, fil-kapaċità tiegħu ta’ suċċessur legali tar-Régie des postes, ħa l-pussess tal-assi u l-persunal tagħha. Din il-bidla ġabet magħha separazzjoni sinifikanti fir-rigward tal-mudell kummerċjali: 1. għall-kuntrarju tar-Régie des postes, immexxija minn u taħt l-awtorità u t-tmexxija tal-Ministru kompetenti, DPLP minn issa ’l quddiem kien immexxi mill-Bord Amministrattiv u l-kumitat ta’ ġestjoni tiegħu, filwaqt li l-gvern żamm biss setgħa superviżorja għall-finijiet ta’ konformità mal-liġi u mal-kuntratt ta’ ġestjoni (16); 2. DPLP kien, fil-prinċipju, responsabbli għall-bilanċ finanzjarju tiegħu stess, filwaqt li l-baġit annwali tar-Régie des postes s’issa kien stabbilit mill-Ministru kompetenti, li kien jissottomettih bħala anness għall-baġit tal-ministeru tiegħu stess għall-approvazzjoni mill-Parlament.

(26) Hekk, fl-1992, DPLP ħa taħtu 43 747 uffiċjal, kif ukoll il-protezzjoni legali li dawn kienu jgawdu minnha fir-rigward tas-sigurtà tal-impjieg, tal-pensjoni u tar-remunerazzjoni (l-Artikolu 33 tal-Liġi tal-21 ta’ Marzu 1991).

(27) Fl-2008, DPLP kien għadu jimpjega madwar 23 500 impjegat statutorju (li l-istatus tagħhom kien simili għal dak tal-uffiċjali), li jirrappreżentaw kważi żewġ terzi mill-persunal kollu, kif jidher hawn taħt. Tabella 1 Sistemi ta’ impjieg f’DPLP

(28) Bejn l-1972 u l-1996, il-pensjonijiet kienu jitħallsu skont sistema ta’ pagament progressiv (pay-as-you-go). Skont din is-sistema, DPLP kien iħallas lura lill-Istat l-ammont tal-pensjonijiet imħallsa minnu lill-uffiċjali rtirati (17) għad-drittijiet għall-pensjoni li kienu akkumulaw mill-1972, sena li matulha l-Posta Belġjana saret entità ta’ kontabilità separata fi ħdan l-Istat (Régie des postes).

(29) Ma saret l-ebda modifikazzjoni fis-sistema ta’ finanzjament tal-pensjonijiet sar-riforma tal-pensjonijiet fl-1997. Din ir-riforma kienet tikkonsisti fl-armonizzazzjoni tas-sistema tal-pensjonijiet tal-ewwel pilastru applikabbli għall-persunal statutorju ta’ DPLP mas-sistema tas-settur privat: sa mill-1997, DLPL kellu jħallas lill-ONSS (l-Uffiċċju Nazzjonali tas-Sigurtà Soċjali) kontribuzzjoni għall-pensjonijiet li kienet tammonta għal 8,86 % tal-pagi.

(30) Fl-istess ħin, l-Istat aċċetta li jieħu f’idejh ir-responsabbiltajiet tal-pensjonijiet akkumulati minn DPLP, li kienu jammontaw għal EUR 3,8 biljun.

2.2.2.2. Kumpens annwali tal-ispiża tat-twettiq tal-obbligi ta’ servizz pubbliku

(31) Kull kuntratt kien jipprovdi għall-ħlas ta’ kumpens annwali mill-Istat bl-għan li jitwettqu l-missjonijiet ta’ servizz pubbliku stabbiliti f’dak il-kuntratt.

(32) Fl-ewwel tliet kuntratti, il-kumpens kien stabbilit fuq il-bażi tad-differenza attwali bejn l-infiq u d-dħul mill-missjonijiet ta’ servizz pubbliku. Ir-raba’ kuntratt ta’ ġestjoni jipprovdi għall-ħlas ta’ kumpens fiss ikkalkolat fuq il-bażi tad-differenza antiċipata bejn l-ispiża mġarrba minn DPLP u d-dħul iġġenerat mill-utenti tas-servizzi pubbliċi, kumpens li madankollu huwa soġġett għal limitu stabbilit fil-kuntratti ta’ ġestjoni (18).

(33) Is-servizzi pubbliċi li għalihom DPLP huwa awtorizzat li jirċievi kumpens mill-Istat, b’konformità mal-kuntratt ta’ ġestjoni attwali (19), huma dawn li ġejjin: Servizzi postali (ii) Distribuzzjoni tal-gazzetti ta’ kuljum (iii) Distribuzzjoni ta’ perjodiċi (iv) Distribuzzjoni tal-pubblikazzjonijiet elettorali (v) Tariffi speċjali għall-assoċjazzjonijiet mingħajr skop ta’ qligħ (vi) Kunsinna tal-ittri soġġetti għas-sistema ta’ posta bla ħlas (posta rjali u posta speċjali oħra) Servizzi finanzjarji (ix) Depożitu ta’ flus kontanti f’kont kurrenti postali (x) Ħruġ ta’ postal orders (xi) Pagament id-djar tal-pensjonijiet tal-irtirar u tas-superstiti u tal-allowances għall-persuni b’diżabbiltà (xiii) Kontabilità ta’ fondi u titoli ta’ multi tat-toroq (xiv) Servizzi relatati mal-liċenzji tas-sajd Bejgħ ta’ bolol (xv) Bejgħ ta’ bolol Servizzi pubbliċi oħrajn (xvi) Ir-rwol soċjali tal-pustier (xx) Servizzi pprovduti għall-kontabbiltà tal-Istat (xxi) Debitu ta’ bolol tat-taxxa u multi

Id-distribuzzjoni tal-istampa tikkonsisti f’missjoni separata mis-servizz universali

(34) Jeħtieġ li jiġi nnutat li s-servizz postali universali ma jistax jagħti lok għal kumpens b’mod konformi mal-aħħar tliet kuntratti ta’ ġestjoni (20). Għalkemm id-distribuzzjoni tal-istampa ġeneralment tista’ tidħol fil-qafas tas-servizz universali, b’konformità mad-Direttiva 97/67/KE tal-Parlament Ewropew u tal-Kunsill tal-15 ta’ Diċembru 1997 dwar ir-regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz (21), il-missjonijiet speċifiċi (id-distribuzzjoni tal-gazzetti ta’ kuljum u tal-perjodiċi) li għandhom jagħtu lok għal kumpens skont il-kuntratti ta’ ġestjoni ġew definiti mill-awtoritajiet Belġjani skont kriterji li jiddistingwuhom mis-servizz postali universali. Dawn il-kriterji huma (1) l-għanijiet tal-missjoni, li jmorru lil hinn mill-għanijiet tas-servizz universali, (2) il-kundizzjonijiet speċifiċi elenkati f’dawn il-kuntratti u (3) id-dispożizzjonijiet speċifiċi fir-rigward tal-ipprezzar, li huma differenti minn dawk applikabbli għall-ipprezzar tas-servizz universali.

(35) Għanijiet tal-missjoni: l-awtoritajiet Belġjani jqisu li huwa partikolarment importanti li tkun żgurata distribuzzjoni mifruxa tal-midja stampata fit-territorju Belġjan kollu sabiex jikber il-livell ta’ informazzjoni u d-diversità tal-opinjonijiet u titħeġġeġ il-parteċipazzjoni tal-pubbliku fid-dibattitu politiku.

(36) Il-kuntratt jistabbilixxi kundizzjonijiet operattivi speċifiċi: is-servizz speċifiku tad-distribuzzjoni tal-istampa, impost fuq DPLP u li jwassal għal kumpens, imur lil hinn mis-servizz ta’ distribuzzjoni tradizzjonali inkluż fis-servizz universali. Dan huwa soġġett għal sett ta’ kundizzjonijiet stretti dwar il-kwalità u r-riżultati, li jikkonċernaw il-ħin tad-distribuzzjoni (pereżempju, id-distribuzzjoni qabel is-7,30 ta’ filgħodu), il-frekwenza, l-għażliet tad-distribuzzjoni għall-edituri, il-flessibilità mogħtija lill-edituri fir-rigward tal-volum, kif ukoll il-kontinwità tas-servizz (inkluża definizzjoni stretta tal-każijiet ta’ forza maġġuri).

(37) Ipprezzar speċifiku: it-tariffi tal-missjoni ta’ distribuzzjoni tal-istampa li jwasslu għal kumpens huma stabbiliti fil-qafas ta’ negozjati tripartitiċi (Stat Belġjan/DPLP/settur tal-istampa) u ma jridux jirċievu l-approvazzjoni tal-awtorità regolatorja, kuntrarjament għat-tariffi tas-servizz pubbliku universali. Filwaqt li t-tariffi tas-servizz pubbliku universali huma bbażati fuq l-ispejjeż, it-tariffi tal-missjoni speċifika ta’ distribuzzjoni tal-istampa li jwasslu għal kumpens huma ħafna inqas għaljin, b’tali mod li jippermettu l-kisba tal-għanijiet tal-missjoni.

L-ammont tal-kumpens imħallas għas-servizz pubbliku

(38) Is-servizzi pubbliċi msemmija fil-premessa (33) jistgħu jgawdu minn kumpens ta’ servizz pubbliku. Il-kumpensi ta’ servizz pubbliku effettivament imħallsa għal kull sena finanzjarja huma dawn li ġejjin: L-ewwel kuntratt ta’ ġestjoni Sena Ammont (f’EUR) 1992 (*) 91 720 000 1993 351 327 000 1994 322 138 000 1995 368 308 000 1996 314 205 000 It-tieni kuntratt ta’ ġestjoni Sena Ammont (f’EUR) 1997 208 934 000 1998 228 629 000 1999 213 788 000 2000 216 282 000 2001 224 269 000 2002 194 559 000 It-tielet kuntratt ta’ ġestjoni Sena Ammont (f’EUR) 2003 175 554 000 2004 247 606 000 2005 254 825 000 Ir-raba’ kuntratt ta’ ġestjoni Sena Ammont (f’EUR) 2006 299 729 000 2007 306 396 000 2008 315 683 000 2009 321 244 000 2010 325 735 000

2.2.2.3. Injezzjonijiet ta’ kapital

(39) Injezzjonijiet ta’ kapital fl-1997: DPLP ibbenefika minn żewġ injezzjonijiet ta’ kapital, mhux notifikati, li b’kollox jammontaw għal EUR 62 miljun. L-awtoritajiet Belġjani madankollu sussegwentement indikaw li dawn il-fondi fir-realtà kienu jikkostitwixxu kumpensi ta’ servizz pubbliku differiti, li ma tħallsux fil-ħin lil DPLP.

(40) Injezzjonijiet ta’ kapital fl-2003: l-awtoritajiet Belġjani wettqu injezzjoni ta’ kapital favur DPLP li kienet tammonta għal EUR 297,5 miljun. Skont dawn, din l-injezzjoni saret taħt kundizzjonijiet aċċettabbli għal investitur privat li jopera fil-kundizzjonijiet normali ta’ ekonomija tas-suq; b’mod konformi mal-prinċipju tal-investitur privat f’ekonomija tas-suq, u għalhekk ma tikkostitwixxix għajnuna milll-Istat.

(41) Injezzjonijiet ta’ kapital fl-2006: l-awtoritajiet Belġjani wettqu injezzjoni ta’ kapital oħra li tammonta għal EUR 40 miljun. Skont huma, din l-injezzjoni kienet konformi mal-prinċipju tal-investitur privat f’ekonomija tas-suq, peress li saret taħt kundizzjonijiet identiċi għal dawk li japplikaw għall-investituri privati (pari passu).

2.2.2.4. Eżenzjonijiet mit-taxxa

(42) Sal-31 ta’ Diċembru 2005, DPLP ibbenefika minn eżenzjoni mit-taxxa korporattiva.

(43) Matul il-perjodu kopert mill-investigazzjoni, dan ibbenefika minn eżenzjoni mit-taxxa fuq il-proprjetà immobbli użata fil-qafas tat-twettiq ta’ servizzi pubbliċi, li jirrappreżenta vantaġġ ta’ bejn EUR […] (**) sa […] fis-sena. Kieku din it-taxxa kienet tħallset, l-ispejjeż tal-prodotti (servizz pubbliku u prodotti kummerċjali) li jużaw din il-proprjetà immobbli kienu jkunu proporzjonalment ogħla.

(44) DPLP ukoll ibbenefika minn eżenzjoni fir-rigward ta’ taxxi oħrajn indiretti u lokali. L-awtoritajiet Belġjani mhumiex f’pożizzjoni li jistmaw il-valur eżatt ta’ dan il-vantaġġ iżda jindikaw li din il-miżura tidħol fil-kamp ta’ applikazzjoni tar-regoli de minimis.

(45) L-eżenzjonijiet mit-taxxa saru qabel id-dħul fis-seħħ tat-Trattat KE fl-1958 u nżammu mingħajr l-ebda modifikazzjoni sostanzjali. Filwaqt li l-eżenzjoni mit-taxxa korporattiva ntemmet fil-31 ta’ Diċembru 2005, l-aħħar żewġ miżuri għadhom fis-seħħ.

2.2.2.5. It-trasferiment tal-proprjetà immobbli

(46) Fl-1992, l-Istat Belġjan ittrasferixxa 63 proprjetà immobbli, mingħajr kontroparti, lil DPLP (22). Din diġà kienet tagħmel użu minnhom, iżda legalment kienu jappartjenu għall-Istat. Il-valur totali ta’ dawn l-assi kien stmat għal EUR 112,2 miljun (23). Din il-proprjetà immobbli kienet separata mill-assi inizjali, li mbagħad żdiedet magħhom, li kienu ġew separati mill-assi li kienu jappartjenu għall-Istat meta la Poste saret aġenzija Statali (ir-“Régie des postes”) separata fl-1971. Ir-Régie des postes diġà kellha l-pussess legali tal-assi li kienu ġew inklużi fil-bilanċ tagħha. Din il-proprjetà immobbli supplementari ttrasferita fl-1992 kienet, għall-kuntrarju, maħsuba biex tikkumpensal-piż tal-pensjonijiet, li kompla jaqa’ fuq DPLP malli din biddlet l-istatus ta’ aġenzija statali għal dak ta’ intrapriża pubblika awtonoma.

(47) L-awtoritajiet Belġjani jisħqu li t-trasferiment ta’ din il-proprjetà immobbli jaqa’ biss fil-qafas ta’ riorganizzazzjoni interna tal-assi li jappartjenu lill-Istat u ma jikkostitwixxix vantaġġ. Skont huma, din il-proprjetà immobbli diġà kienet tintuża mill-Posta Belġjana qabel saret DPLP fl-1992 (u għalhekk kienet diġà tintuża mir-Régie des postes).

2.2.2.6. Il-garanzija tal-Istat

(48) DPLP ingħata l-possibbiltà li jitlob garanzija pubblika għas-self tiegħu għal primjum ta’ 0,25 %.

(49) Matul il-perjodu soġġett għall-investigazzjoni, din il-garanzija ntużat darba biss, għal self ta’ EUR 100 miljun ikkuntrattat fi ħdan il-Bank Ewropew tal-Investiment (BEI). Il-ftehim iffirmat bejn DPLP u l-BEI fit-22 ta’ Diċembru 2004 kien jippermetti li DPLP jagħmel użu mill-faċilità ta’ kreditu mill-BEI sal-10 ta’ Ġunju 2008. Bl-użu ta’ din il-faċilità, DPLP talab ammont ta’ EUR 100 miljun fit-8 ta’ Novembru 2007, ammont li rċieva attwalment fil-5 ta’ Diċembru 2007. DPLP impenja ruħu biex iħallas is-self lura fi 11-il pagament akkont annwali ugwali ta’ madwar EUR 9,09 miljun. L-ewwel pagament irid jitħallas fil-5 ta’ Diċembru 2012 u l-aħħar wieħed fil-5 ta’ Diċembru 2002. L-imgħax jitħallas kull tliet xhur (fil-5 ta’ Diċembru, fil-5 ta’ Marzu, fil-5 ta’ Ġunju, u fil-5 ta’ Settembru). Ir-rata tal-imgħax hija stabbilita fuq il-bażi tar-rata EURIBOR għal tliet xhur, nieqes 37 punt bażi.

3. DESKRIZZJONI TAR-RAĠUNIJIET LI WASSLU GĦALL-FTUĦ TAL-PROĊEDURA FL-2009

(50) Fuq il-bażi tas-Sentenza Altmark (24), il-Kummissjoni qieset li l-kumpensi ta’ pubbliku mħallsa sa mill-1992, kif ukoll l-eżenzjonijiet mit-taxxa, l-injezzjonijiet tal-kapital, il-garanzija tal-Istat u t-trasferiment tal-proprjetà immobbli msemmija fuq, setgħu kienu jikkostitwixxu għajnuna skont l-Artikolu 107(1) tat-TFUE.

(51) L-għajnuna mill-Istat forma ta’ kumpensi għall-ispejjeż relatati mal-obbligi ta’ servizz universali li tista’ tiġi ddikjarata kompatibbli skont l-Artikolu 106(2) tat-TFUE jekk tkun meħtieġa għat-twettiq ta’ dawn is-servizzi u ma tkunx taffettwa l-iżvilupp tal-kummerċ b’mod kuntrarju għall-interess tal-Unjoni Ewropea.

(52) Fid-Deċiżjoni tal-ftuħ tal-2009, il-Kummissjoni investigat il-ħtieġa u l-proporzjonalità tal-miżuri ta’ għajnuna mogħtija lil DPLP għall-finijiet tat-twettiq tal-missjonijiet ta’ servizz pubbliku tiegħu.

(53) Fir-rigward tal-kalkolu tal-kumpens żejjed skont l-Artikolu 106(2) tat-TFUE, il-Kummissjoni qieset li d-dħul u l-ispejjeż kollha relatati mal-obbligi ta’ servizz pubbliku kienu ġew ikkunsidrati billi ġie żgurat in-nuqqas ta’ kumpens żejjed għall-missjonijiet ta’ servizz pubbliku. Għall-finijiet ta’ dan il-kalkolu, jeħtieġ li jiġi vverifikat kemm hu sod il-metodu kontabilistiku applikat biex jiġu determinati l-ispejjeż tas-servizzi ta’ interess ekonomiku ġenerali, kif ukoll biex jiġu kkunsidrati l-ispejjeż netti kollha tas-servizz pubbliku u tal-għajnuna addizzjonali mogħtija f’kwalunkwe forma.

(54) Fir-rigward tal-finanzjament tal-pensjonijiet tal-uffiċjali mill-Istat, il-Kummissjoni esprimiet dubji dwar safejn il-fatt li DPLP inħeles mill-obbligi tiegħu fir-rigward tal-pensjonijiet poġġih f’sitwazzjoni simili għal dik tal-kompetituri tiegħu fir-rigward tal-kontribuzzjonijiet tas-sigurtà soċjali.

(55) B’konformità mal-approċċ segwit mill-Kummissjoni fid-deċiżjoni dwar il-finanzjament pubbliku tal-ispiża tal-pensjonijiet tal-uffiċjali li jaħdmu għall-Posta Franċiża (25), jeħtieġ li jiġi eżaminat jekk din il-miżura kinitx kompatibbli fir-rigward tal-Artikolu 107(3)(c) tat-TFUE u, għal dan l-għan, li jiġi stabbilit sa liema punt l-ispejjeż tas-sigurtà soċjali mħallsa minn DPLP wara li nħeles minn dawn l-obbligi kienu simili għal dawk imġarrba mill-kompetituri tiegħu.

4. L-OSSERVAZZJONIJIET TAL-PARTIJIET INTERESSATI

4.1. L-OSSERVAZZJONIJIET TA’ VPF U PRODIPRESSE

(56) Fit-28 ta’ Awwissu 2009, VFP u Prodipresse ippreżentaw l-osservazzjonijiet tagħhom dwar is-sistema ta’ distribuzzjoni tal-istampa implimentata minn DPLP.

(57) B’mod konformi mal-ilment li kienu ssottomettew qabel, VFP u Prodipresse enfasizzaw id-distorsjonijiet tal-kompetizzjoni li rriżultaw mit-tariffi baxxi ta’ DPLP għad-distribuzzjoni tal-istampa, li ostakolaw kull kompetizzjoni min-naħa ta’ operaturi oħrajn fis-suq.

(58) Huma indikaw li l-prezzijiet mitluba minn DPLP ġew stabbiliti waqt negozjati tripartitiċi bejn DPLP, l-edituri u l-Istat. Qalu li t-telf li ġarrab DPLP minħabba dawn il-prezzijiet inqas minn tas-suq, jiġu kkumpensati mill-Istat fil-qafas tal-kumpens tal-SGEI. Jekk DPLP huwa l-benefiċjarju dirett ta’ din l-għajnuna, l-edituri tal-gazzetti ta’ kuljum ukoll jibbenefikaw b’mod indirett.

(59) VFP u Prodipresse iqisu li DPLP jista’ jibbenefika minn kumpens żejjed għas-sistema ta’ distribuzzjoni tal-istampa, li juża biex jiffinanzja l-attivitajiet l-oħrajn tiegħu.

4.2. L-OSSERVAZZJONIJIET TAL-ASSOĊJAZZJONI BELĠJANA TAL-EDITURI TAL-GAZZETTI

(60) Fit-28 ta’ Awwissu 2009, l-Assoċjazzjoni Belġjana tal-edituri tal-gazzetti ssottomettiet l-osservazzjonijiet tagħha. F’din l-okkażjoni enfasizzat l-importanza, f’termini ta’ demokrazija u ugwaljanza, ta’ sistema effikaċi ta’ distribuzzjoni tal-gazzetti ta’ kuljum fit-territorju Belġjan kollu, bi prezzijiet uniformi u raġonevoli, li tippermetti lill-abbonati jirċievu l-gazzetti tagħhom kmieni filgħodu.

4.3. L-OSSERVAZZJONIJIET TA’ DEUTSCHE POST AG U TA’ DHL INTERNATIONAL

(61) Fit-28 ta’ Awwissu 2009, Deutsche Post AG u DHL International issottomettew l-osservazzjonijiet tagħhom. Huma insistew fuq il-ħtieġa li tiġi eżaminata l-assunzjoni tal-obbligi li kienu r-responsabbiltà ta’ DPLP fir-rigward tal-pensjonijiet, b’mod partikolari li tiġi żgurata l-konformità ta’ din il-miżura mal-prattika preċedenti, li tiġi kkontrollata l-konformità tal-injezzjonijiet tal-kapital mas-suq, li tiġi vverifikata l-konformità tat-tqassim tal-ispejjeż mas-Sentenza Chronopost u fl-aħħar, li jiġi eżaminat it-trasferiment tal-proprjetà immobbli.

4.4. L-OSSERVAZZJONIJIET TA’ BELGISCHE DISTRIBUTIEDIENST NV/BELGIQUE DIFFUSION SA

(62) Fit-28 ta’ Awwissu 2009, Belgische Distributiedienst NV/Belgique Diffusion SA (“BD”), li tagħmel parti mill-grupp TNT, issottomettiet l-osservazzjonijiet tagħha. BD hija kompetitur ta’ DPLP, u b’mod partikolari tas-sussidjarja tiegħu inkarigata bid-distribuzzjoni tal-istampa, Deltamedia, fis-suq tad-distribuzzjoni tal-gazzetti ta’ kuljum u tal-perjodiċi. B’konformità mal-ilment li kienet issottomettiet qabel, BD enfasizzat li DPLP jitlob prezzijiet aktar baxxi mill-ispejjeż tiegħu għad-distribuzzjoni tal-gazzetti ta’ kuljum. It-telf li ġarrab DPLP skont BD kien iffinanzjat minn sussidji pubbliċi. Il-prezzijiet pjuttost baxxi joħolqu diffikultà għal kwalunkwe kompetizzjoni kontra DPLP.

(63) Skont BD, DPLP kiser id-Direttiva 92/50/KEE tal-Kunsill tat-18 ta’ Ġunju 1992, li stabbiliet il-koordinazzjoni tal-proċeduri tal-għoti ta’ kuntratti tas-servizz pubbliku (26), kif ukoll l-Artikolu 7 tad-Direttiva 97/67/KE. BD qajmet ukoll dubji dwar l-eżistenza ta’ għajnuna skont l-Artikolu 107(1) tat-TFUE u dwar il-kompatibbiltà tal-kumpens għall-ispejjeż relatati mal-SGEI skont l-Artikolu 106(2) tat-TFUE.

(64) Hija staqsiet jekk id-distribuzzjoni tal-gazzetti ta’ kuljum setgħetx tiġi kklassifikata bħala SGEI, peress li fil-biċċa l-kbira tal-Istati Membri, din l-attività hija miftuħa għall-kompetizzjoni, mingħajr l-involviment tal-operatur postali.

(65) BD staqsiet ukoll jekk sussidju riżervat biss għall-operatur postali jikkostitwixxix l-aktar mezz adegwat biex tiġi appoġġjata d-distribuzzjoni tal-gazzetti ta’ kuljum, kuntrarjament għal għajnuna mogħtija lill-edituri, li b’hekk ikunu jistgħu jiksbu s-servizzi ta’ distribuzzjoni fis-suq ħieles, li jippermetti l-kompetizzjoni bejn fornituri differenti.

(66) BD esprimiet dubji dwar il-ħtieġa tal-ispejjeż, kif ukoll jekk il-missjoni ta’ distribuzzjoni tal-gazzetti ta’ kuljum fdata lil DPLP kellhiex tiġi approvata. Skont BD, DPLP iġarrab spejjeż ħafna ogħla minn dawk tal-operaturi l-oħrajn, u dan iżid il-livell ta’ sussidji meħtieġa. Għalhekk, is-sussidji la se jkunu proporzjonali, u lanqas ġustifikati.

(67) Fl-aħħar nett, BD tqis li l-ispejjeż ta’ DPLP li jħallas l-Istat jistgħu jinkludu spejjeż ta’ investiment li ma jkunux meħtieġa għall-finijiet tat-twettiq tal-SGEI, peress li DPLP jista’ jkun għamel użu mill-infrastrutturi stabbiliti għal servizzi oħrajn. Il-kampanji ta’ promozzjoni favur prodotti kummerċjali wkoll setgħu ġew iffinanzjati permezz tas-sussidju pubbliku.

5. L-OSSERVAZZJONIJIET TAL-AWTORITAJIET BELĠJANI

5.1. L-OSSERVAZZJONIJIET TAL-AWTORITAJIET BELĠJANI DWAR IR-RESPONSABBILTÀ GĦALL-PENSJONIJIET

(68) L-awtoritajiet Belġjani jargumentaw li, b’mod konformi mal-approċċ segwit fis-Sentenza Combus (27), ir-responsabbiltà għall-impenji fir-rigward tal-pensjoni ma tikkostitwixxix għajnuna mill-Istat, peress li din teħles lill-Posta Belġjana minn piż anormali, u mhux minn piż li normalment jaqa’ fil-baġit ta’ intrapriża.

(69) Piż anormali bħal dan jirriżulta mill-ispejjeż ta’ pagi aktar għoljin marbuta mal-persunal statutorju u minn nuqqas ta’ flessibilità fil-pjan operattiv, li jtellfu lil DPLP milli jnaqqas kemm ikun jixtieq in-numru ta’ uffiċjali membri tal-persunal tiegħu.

(70) L-awtoritajiet Belġjani jistabbilixxu tliet kawżi ta’ nuqqas ta’ flessibilità: 1. is-sigurtà tal-impjieg tal-uffiċjali; 2. in-nuqqas ta’ mobilità interna; 3. in-nuqqas ta’ aċċess għad-diżokkupazzjoni fuq żmien qasir.

(71) Is-sigurtà tal-impjieg tal-uffiċjali; DPLP jargumenta li l-persunal statutorju tiegħu huwa de facto impjegat għal perjodu ta’ żmien indeterminat. DPLP mhuwiex f’pożizzjoni li jtemm il-kuntratti tal-persunal statutorju tiegħu, sakemm ma jkunx hemm raġuni serja jew prestazzjoni kontinwament ħażina. Anke f’dan il-każ, il-proċedura ta’ tkeċċija hija soġġetta għal rekwiżiti partikolarment stretti.

(72) Barra minn hekk, il-Kunsill tal-Istat (il-ġurisdizzjoni amministrattiva Belġjana kompetenti għall-persunal statutorju, filwaqt li l-persunal kuntrattwali jaqa’ taħt il-kompetenza tat-tribunali tax-xogħol), deher li jiffavorixxi l-persunal statutorju billi stabbilixxa regola stretta biex tiġi stabbilita “raġuni valida”. Jirriżulta li DPLP ma jistax ikeċċi l-persunal statutorju tiegħu, kemm b’mod individwali kif ukoll b’mod kollettiv, għal raġunijiet ekonomiċi jew tekniċi.

(73) Konsegwentement, il-kanċellament ta’ kuntratt tax-xogħol ma jikkostitwixxix għodda ta’ ġestjoni li tippermetti l-konfigurazzjoni mill-ġdid tal-kompożizzjoni tal-persunal skont il-ħtiġijiet operattivi attwali. Bl-istess mod, l-impossibbiltà li jkeċċi l-persunal għal raġuni ekonomika tillimita b’mod konsiderevoli l-mezzi li għandu DPLP biex isolvi problemi bħal mobilità nieqsa jew pagi u benefiċċji tal-persunal statutorji aħjar minn dawk li jingħataw fis-suq. Barra minn hekk, il-persunal statutorju mhuwiex awtorizzat li jitlob trasferiment awtomatiku għall-amministrazzjoni pubblika, u DPLP ma jistax jimponi trasferiment bħal dan.

(74) Dan ifisser li tnaqqis fil-persunal statutorju huwa limitat essenzjalment għal riżenji volontarji, li ftit iseħħu, u għal riżenji naturali.

(75) In-nuqqas ta’ mobilità interna: minbarra l-fatt li DPLP ma jistax inaqqas il-persunal statutorju fl-oqsma fejn naqset id-domanda għas-servizzi, il-possibbiltajiet tiegħu fir-rigward tat-tqassim mill-ġdid tal-persunal statutorju tiegħu fi ħdan l-organizzazzjoni tiegħu meta jiġu kkunsidrati l-ħtiġijiet tiegħu huma soġġetti għal restrizzjonijiet stretti.

(76) Fatturi bħall-affiljazzjoni lingwistika, il-kwalifiki, l-anzjanità u l-klassifikazzjoni funzjonali jwasslu sabiex DPLP ma jkunx jista’ jorganizza mill-ġdid il-persunal tiegħu li jaħdem fl-oqsma fejn il-ħtiġijiet ta’ persunal ikunu naqsu, pereżempju minħabba tnaqqis fil-posta tradizzjonali, għall-profitt ta’ setturi b’nuqqas ta’ persunal, b’mod partikolari minħabba persuni li jirtiraw jew domanda li tkun qed tiżdied.

(77) Fi kliem ieħor, minħabba n-nuqqas ta’ flessibilità tal-“istatut”, DPLP huwa tassew inkapaċi li jorganizza mill-ġdid il-persunal statutorju skont il-ħtiġijiet tiegħu jew li jikkumpensa n-nuqqas ta’ tlaqqigħ bejn l-oqsma ta’ attività b’persunal żejjed u dawk b’persunal nieqes. B’mod paradossali, biex jissodisfa l-ħtiġijiet innutati fis-setturi b’nuqqas ta’ persunal, DPLP irid jimpjega persunal temporanju jew kuntrattwali, filwaqt li jżomm il-persunal statutorju żejjed tiegħu fis-setturi b’persunal żejjed.

(78) In-nuqqas ta’ aċċess għad-disżokkupazzjoni temporanja: barra minn hekk, DPLP ma jistax iqiegħed lill-persunal statutorju tiegħu f’diżokkupazzjoni temporanja (“diżokkupazzjoni ekonomika”), kif jistgħu jagħmlu l-operaturi tas-settur privat meta jonqos ix-xogħol.

(79) Spejjeż relatati ma’ pagi aktar għoljin: meta r-Régie des postes saret intrapriża pubblika awtonoma fl-1992 u ngħatat l-isem ta’ DPLP, il-persunal statutorju kien jirċievi pagi u benefiċċji ħafna aktar għoljin mill-persunal kuntrattwali tas-settur privat. Mill-1992, iż-żidiet fil-pagi awtomatiċi marbuta mal-anzjanità u s-setgħa kbira tan-negozjati tat-trejdjunjins għenu biex il-pagi u l-benefiċċji jinżammu f’dawn il-livelli pjuttost aktar għoljin.

(80) Minbarra l-pagi u l-benefiċċji aktar għoljin minn dawk irċevuti mill-persunal kuntrattwali, il-membri tal-persunal statutorji jibbenefikaw minn 4 sa 11-il jum addizzjonalita’ liv imħallas (28), li jżid l-ispejjeż ta’ DPLP. Dawn il-fatturi li jikkaratterizzaw il-persunal statutorju wasslu sabiex DPLP kellu diffikultà fil-ġestjoni tal-ispiża unitarja tal-persunal statutorju, li hija notevolment ogħla minn dik tal-aġenti kuntrattwali tas-settur privat.

(81) Wara lil ttieħed il-persunal statutorju tar-Régie des postes fl-1992, il-mexxejja ta’ DPLP irrikonoxxew li dan il-persunal, bl-ispejjeż ogħla relatati mal-pagi u n-nuqqas ta’ flessibilità operattiva tiegħu, jikkostitwixxi żvantaġġ strutturali li kien qed isir aktar u aktar diffiċli li wieħed iġarrbu mal-progress tal-liberalizzazzjoni tas-suq postali. Konsegwentement DPLP ma baqax jimpjega uffiċjali statutorji fl-1998. Dawk li rriżenjaw b’mod naturali li fil-biċċa l-kbira kienu persuni li rtiraw, wasslu għal tnaqqis, f’termini assoluti, fil-persunal, li naqas għal 23 538 fl-2008.

(82) Minħabba li t-tnaqqis fil-persunal statutorju jiddependi l-aktar mir-rata ta’ persuni li jirriżenjaw b’mod naturali fil-kuntest tal-piramida tal-etajiet attwali, il-progress tiegħu sar bil-mod u probabbilment se jibqa’ hekk sal-2030, jiġifieri sew wara l-liberalizzazzjoni sħiħa tas-suq postali, kif turi t-tabella t’hawn taħt. Tabella 2 L-evoluzzjoni tal-persunal statutorju ta’ DPLP

(83) L-awtoritajiet Belġjani konsegwentement iqisu li l-persunal statutorju ta’ DPLP jirrappreżenta żvantaġġ serju mil-lat operattiv u mil-lat tal-ispejjeż fil-konfront tal-operaturi privati, u li l-Istat ħeles lil DPLP minn piż anormali li ma kienux iġarrbu l-kompetituri tiegħu.

(84) Skont huma, il-miżura ma tikkostitwixxix għajnuna mill-Istat, u għalhekk il-politika segwita mill-Kummissjoni fid-deċiżjoni tal-ftuħ, b’mod konformi mal-kawżi preċedenti dwar is-sistemi tal-pensjoni [EDF (29), La Poste (Franza) (30), Royal Mail (31)], mhux se tkun meħtieġa fil-każ ta’ DPLP.

(85) L-awtoritajiet Belġjani madankollu argumentaw li l-applikazzjoni possibbli ta’ metodu bħal dan għal DPLP se twassal għall-konklużjoni li s-sehem tal-ispejjeż tas-sigurtà soċjali, f’persentaġġ tal-ispejjeż tal-pagi li ġarrab DPLP, huwa ugwali għal dak tal-kompetituri tiegħu.

5.2. L-OSSERVAZZJONI TAL-AWTORITAJIET BELĠJANI FIR-RIGWARD TAL-KUMPENS ANNWALI TAL-ISPEJJEŻ TA’ SERVIZZ PUBBLIKU

(86) L-awtoritajiet Belġjani kkomunikaw id-dejta kontabilistika (32) ta’ DPLP u ppreżentaw il-prinċipji ta’ kontabilità analitika applikati minn DPLP.

(87) Huma l-ewwel nett jargumentaw li l-kumpens ta’ servizz pubbliku mħallas kull sena ma jikkostitwixxix għajnuna, sakemm ikun konformi mal-ġurisprudenza Altmark.

(88) Huma jargumentaw ukoll li, jekk il-kumpens ta’ servizz pubbliku jkun jikkostitwixxi għajnuna, dan ikun kompatibbli, sakemm ma jkunx jikkostitwixxi kumpens żejjed tal-ispejjeż netti mġarrba minn DPLP fil-qafas tat-twettiq tal-missjonijiet ta’ servizz pubbliku tiegħu. Skont l-awtoritajiet Belġjani, il-kalkoli ppreżentati minnhom juru kumpens nieqes għall-ispejjeż imġarrba minn DPLP.

(89) Fl-aħħar nett, l-awtoritajiet Belġjani jindikaw li ċerti miżuri jikkostitwixxu għajnuna eżistenti. F’dan ir-rigward, ara t-taqsima dwar l-għajnuna eżistenti [premessi 6.3.2 u sussegwenti].

5.3. L-OSSERVAZZJONIJIET TAL-AWTORITAJEIT BELĠJANI DWAR L-INJEZZJONIJIET TA’ KAPITAL

5.3.1. Injezzjonijiet ta’ kapital fl-1997

(90) Permezz ta’ ittra indirizzata lill-Kummissjoni fit-12 ta’ Awwissu 2009, l-awtoritajiet Belġjani jindikaw li jeħtieġ li l-injezzjonijiet ta’ kapital li saru fl-1997, li b’kollox jammontaw għal EUR 62 miljun, jiġu kkunsidrati bħala l-kumpens differit tal-obbligi ta’ servizz pubbliku.

5.3.2. Injezzjonijiet ta’ kapital fl-2003 u l-2006

(91) Skont l-awtoritajiet Belġjani, iż-żidiet fil-kapital li saru fl-2003 u fl-2006 it-tnejn li huma kienu jiddependu fuq pjan strateġiku (33), li l-għan finali tiegħu kien li jtejjeb il-kompetittività u r-redditu tal-intrapriża fil-kuntest tal-liberalizzazzjoni progressiva tas-suq postali.

(92) Dan il-pjan strateġiku kien isegwi żewġ għanijiet ewlenin: 1. it-titjib tal-produttività sabiex ikunu ggarantiti l-kompetittività u r-redditu f’ambjent tas-suq aktar liberalizzat; 2. l-iżvilupp ta’ DPLP lejn loġika tas-suq li billi jinfetaħ il-kapital tiegħu għal investituri privati, jiġifieri jintlaħqu u jinżammu l-livelli ta’ qligħ meħtieġa biex jiġu attirati l-investituri privati u jiġi lliberalizzat il-potenzjal tal-intrapriża f’termini ta’ redditu.

(93) Injezzjonijiet ta’ kapital fl-2003: Skont l-awtoritajiet Belġjani, iż-żieda fil-kapital tal-2003 kellha l-għan li ssaħħaħ il-fondi proprji ta’ DPLP minħabba l-impenji finanzjarji kbar li kien daħal għalihom bl-għan partikolari li jinbnew erba’ ċentri ġodda tal-issortjar u jiġi mmodernizzat ċentru eżistenti, biex jitjiebu kemm jista’ jkun ir-rotot tad-distribuzzjoni tal-posta u l-awtomazzjoni.

(94) Barra minn hekk, l-awtoritajiet Belġjani argumentaw li l-fondi injettati kienu jkopru wkoll l-infiq tal-persunal li jirriżultaw mit-tnaqqis fin-numru ta’ impjegati marbuta ma’ sistema ta’ ritirar kmieni, mit-tnaqqis fil-ħin tax-xogħol u ż-żieda fil-pagi tal-membri ġodda tal-persunal.

(95) Dawn il-miżuri kellhom jagħtu garanziji raġonevoli fir-rigward ta’ redditu miżjud matul il-perjodu bejn l-2003 u l-2007 li jissodisfa l-aspettattivi tal-investituri privati. Għalhekk, l-Istat Belġjan, bħala l-uniku azzjonist ta’ DPLP fl-2003, kien iggwidat minn perspettivi ta’ redditu, skont loġika li tosserva bis-sħiħ il-prinċipju tal-investitur privat li jopera f’ekonomija tas-suq, meta ddeċieda li jwettaq investiment ta’ kapital.

(96) Fil-5 ta’ Awwissu 2009, l-awtoritajiet Belġjani argumentaw ukoll li l-previżjonijiet ta’ redditu kienu juru li l-injezzjoni ta’ kapital kienet saret taħt kundizzjonijiet konformi mal-prinċipju tal-investitur f’ekonomija tas-suq, peress li l-qligħ mistenni kien aktar minn dak li kien jirrikjedi investitur privat. Dawn il-previżjonijiet kienu realistiċi, peress li r-redditu attwali rreġistrat bejn l-2003 u l-2008 kien tassew ogħla mir-redditu mistenni.

(97) L-awtoritajiet Belġjani speċifikaw li l-injezzjoni ta’ kapital tal-2003 u l-annullament, fl-2005, tal-ammonti riċevibbli tal-Istat fil-kontijiet ta’ DPLP xejn ma kienu relatati. Dan l-annullament, li sar f’ħin differenti, kien jikkostitwixxi tranżazzjoni ta’ kontabilità normali, peress li l-Istat kien indika b’mod ċar li dawn l-ammonti riċevibbli ma kienux se jitħallsu lil DPLP. L-ammonti finali annullati fil-qafas tar-ristrutturazzjoni tal-karta tal-bilanċ tal-2005 huma differenti mill-ammonti tal-injezzjoni ta’ kapital tal-2003 u tat-telf akkumulat fl-aħħar tas-sena 2002.

(98) Injezzjonijiet ta’ kapital fl-2006: l-awtoritajiet Belġjani jargumentaw li din l-injezzjoni kienet tikkonforma mal-prinċipju tal-investitur privat f’ekonomija tas-suq, sakemm saret taħt kundizzjonijiet ekwivalenti (pari passu) għal dawk applikati għal investitur privat, jiġifieri Post Invest Europe SA, li investa EUR 300 miljun. Ġew sottoskritti ishma ġodda mill-Istat u l-investitur privat, u dan ippermetta li investitur ġdid jikseb 50 % mill-ishma nieqes sehem wieħed, filwaqt li l-Istat żamm 50 % tal-ishma flimkien ma’ sehem wieħed (34).

(99) Biex jiġi stabbilit il-prezz tal-ishma l-ġodda li nħarġu, il-bank tal-investiment imqabbad mill-awtoritajiet Belġjani ħareġ stima tal-valur totali ta’ DPLP ta’ bejn EUR […] u […]. L-Istat fl-aħħar żamm il-valur ta’ EUR […] għall-intrapriża kollha qabel l-injezzjonijiet tal-kapital. L-awtoritajiet Belġjani jirrikonoxxu li r-riżultati sussegwenti ta’ DPLP kienu aħjar mis-suppożizzjonijiet magħmula waqt l-istima.

(100) L-implimentazzjoni tal-pjan strateġiku, skont l-awtoritajiet Belġjani, wasslet sabiex DPLP sar wieħed mill-aktar operaturi effiċjenti fl-Ewropa. DPLP kiseb progress sostanzjali fir-rigward tar-redditu, l-effiċjenza (35) u l-kwalità filwaqt li żamm il-prezzijiet għall-klijenti f’livell raġonevoli.

5.4. L-OSSERVAZZJONIJIET TAL-AWTORITAJIET BELĠJANI DWAR L-EŻENZJONIJIET MIT-TAXXA

L-eżenzjoni mit-taxxa korporattiva

(101) Fid-dikjarazzjoni tat-12 ta’ Awwissu 2009, l-awtoritajiet Belġjani ammettew li DPLP ma kienx soġġett għat-taxxa korporattiva, iżda għal taxxa fuq il-profitti (jiġifieri, it-taxxa tal-persuni ġuridiċi) sas-27 ta’ Diċembru 2005. Huma madankollu jsostnu li matul il-perjodu bejn l-2003 u l-2005, DPLP ma bbenefikax minn din is-sistema ta’ taxxa: fil-fatt, kieku kien soġġett għat-taxxa korporattiva, kien ikun jista’ jittrasferixxi t-telf irreġistrat fil-passat u ma kienx ikollu jħallas it-taxxa korporattiva matul dan il-perjodu.

(102) Huma jargumentaw ukoll li DPLP kellu jħallas taxxi fuq il-profitti sa EUR 2 miljun matul il-perjodu bejn l-2003 u l-2005.

(103) Mis-sena finanzjarja 2006, DLPL kellu jħallas it-taxxa korporattiva mingħajr ma kien jista’ jirrapporta t-telf preċedenti tiegħu. L-awtoritajiet Belġjani jistmaw li l-kreditu tat-taxxa mitluf f’din id-data kien ta’ EUR 51,87 miljun.

(104) Għalhekk jikkonkludu li DPLP ma kisibx profitt nett mill-eżenzjoni mit-taxxa korporattiva qabel l-2006.

L-eżenzjoni mit-taxxa fuq il-proprjetà

(105) L-awtoritajiet Belġjani speċifikaw li DPLP bbenefika minn eżenzjoni mit-taxxa fuq il-proprjetà fuq id-dħul mill-proprjetà immobbli użata għall-finijiet tat-twettiq ta’ servizz ta’ interess pubbliku.

(106) Huma stmaw li l-vantaġġ nett li kiseb DPLP, li skont huma jirrappreżenta biss parti limitata mill-ispejjeż addizzjonali li jġarrab fir-rigward tal-obbligu tiegħu li jżomm netwerk postali kkaratterizzat minn densità territorjali definita b’mod strett, obbligu li m’huwa suġġett għal ebda kumpens ieħor.

Eżenzjonijiet minn taxxi oħrajn

(107) L-awtoritajiet Belġjani jispjegaw li DPLP jibbenefika minn ċerti eżenzjonijiet minn taxxi indiretti u lokali. Huma jargumentaw li dawn l-eżenzjonijiet għandhom impatt nett de minimis.

5.5. L-OSSERVAZZJONIJIET TAL-AWTORITAJIET BELĠJANI DWAR IT-TRASFERIMENT TAL-PROPRJETÀ IMMOBBLI

(108) Fid-dikjarazzjoni tat-12 ta’ Awwissu 2009, l-awtoritajiet Belġjani kkonfermaw li ċertu għadd ta’ proprjetà immobbli kien ġie ttrasferit lil DPLP meta nbidlet f’intrapriża pubblika awtonoma. Dan il-bini diġà kien jintuża minn DPLP sa mill-1971 u kien meħtieġ għall-finijiet tat-twettiq tal-missjoni tiegħu ta’ servizz postali.

(109) L-awtoritajiet Belġjani jargumentaw li t-trasferiment ta’ din il-proprjetà immobbli ma ta l-ebda vantaġġ lil DPLP, peress li diġà kien jagħmel użu minnha fil-qafas tal-missjoni tiegħu ta’ servizz pubbliku. Fi kliem ieħor, skont l-awtoritajiet Belġjani, din kienet biss riorganizzazzjoni tal-assi pubbliċi.

5.6. L-OSSERVAZZJONIJIET TAL-AWTORITAJIET BELĠJANI DWAR IL-GARANZIJA TAS-SELF MILL-ISTAT

(110) Fid-dikjarazzjoni tagħhom tat-12 ta’ Awwissu 2009, l-awtoritajiet Belġjani argumentaw li DPLP ma bbenefikax awtomatikament minn garanzija tal-Istat għas-self tiegħu. Jekk DPLP kellu jitlob garanzija bħal din, kien ikollu jikseb l-approvazzjoni tal-awtoritajiet Belġjani u jħallas primjum annwali ta’ 0,25 % lit-Teżor tal-Istat.

(111) Matul il-perjodu kkunsidrat, DPLP irrikorra darba biss għall-garanzija pubblika.

(112) L-awtoritajiet Belġjani jqisu li primjum ta’ 0,25 % huwa xieraq minħabba s-sitwazzjoni finanzjarja ta’ DPLP u l-probabbiltà baxxa ta’ nuqqas ta’ rimborż min-naħa ta’ DPLP. Huma jqisu wkoll li r-rati mogħtija mis-suq għal self simili fin-nuqqas ta’ garanzija tal-Istat kienu jkunu sa 40 punt bażi ogħla.

5.7. L-OSSERVAZZJONIJIET TAL-AWTORITAJIET BELĠJANI DWAR L-OSSERVAZZJONIJIET MAGĦMULA MILL-PARTIJIET INTERESSATI

(113) Fid-dikjarazzjoni tagħhom tat-12 ta’ Ottubru 2009, l-awtoritajiet Belġjani jsostnu li d-dikjarazzjonijiet ta’ BD u ta’ FVP/Prodipresse biss fihom fatturi determinanti. Dawn il-fatturi kienu marbuta b’mod partikolari mad-distribuzzjoni minn kmieni tal-gazzetti ta’ kuljum u l-perjodiċi.

Osservazzjonijiet dwar l-għoti tad-distribuzzjoni tal-istampa

(114) L-awtoritajiet Belġjani jargumentaw li, kuntrarjament għal dak li tenfasizza BD, l-għoti tal-forniment tas-servizzi postali mhux riżervati (bħad-distribuzzjoni tal-istampa) ma jidħolx fil-kamp ta’ applikazzjoni tar-regolamentazzjoni tal-Unjoni dwar l-akkwisti pubbliċi (id-Direttiva 2004/18/KE tal-Parlament Ewropew u tal-Kunsill (36)).

(115) Huma jargumentaw ukoll li d-distribuzzjoni tal-gazzetti ta’ kuljum u tal-perjodiċi, li tikkostitwixxi servizz ta’ interess ekonomiku ġenerali, ma tiksirx id-dispożizzjonijiet tal-Unjoni dwar il-liberalizzazzjoni tas-suq postali.

(116) L-awtoritajiet Belġjani jindikaw ukoll li dan l-għoti ma jirriżultax minn deċiżjoni arbitrajrja. Skont huma, DPLP huwa l-uniku intrapriża li tista’ tissodisfa l-kundizzjonijiet u l-obbligi imposti fuq il-fornitur ta’ servizzi ta’ dan it-tip.

In-nuqqas ta’ kumpens żejjed għad-distribuzzjoni tal-istampa

(117) L-awtoritajiet Belġjani jsostnu li, kuntrarjament għal dak li tallega BD, DPLP ma bbenefikax minn kumpens żejjed matul il-perjodu bejn l-2002 u l-2008 għall-ispejjeż marbuta mat-twettiq tas-servizz ta’ distribuzzjoni ta’ gazzetti ta’ kuljum u perjodiċi.

(118) Huma ma jaqblux mal-opinjoni ta’ FVP/Prodipresse li DPLP kabbar l-investimenti u l-ispejjeż inkrimentali tiegħu relatati mal-estensjoni tal-kopertura nazzjonali minn kmieni, li għolla minn 82 % għal 100 %. Peress li t-18 % jikkonċernaw prinċipalment reġjuni mbiegħda, l-ispejjeż tal-persunal ta’ DPLP żdiedu b’mod mhux proporzjonali u DPLP kellu jikseb vetturi tat-trasport għal distanzi twal, ikkaratterizzati minn spejjeż għoljin ta’ deprezzazment.

(119) L-awtoritajiet Belġjani finalment isostnu li l-ispejjeż tal-kampanja ta’ reklamar ma ġewx ikkunsidrati fil-kalkolu tal-kumpens li rċieva mill-Istat għad-distribuzzjoni kmieni tal-istampa.

L-effiċjenza fir-rigward tal-ispejjeż

(120) BD tindika li DPLP ovvjament mhuwiex effiċjenti fir-rigward tal-ispejjeż. L-awtoritajiet Belġjani jikkuntestaw dan l-argument, u jenfasizzaw li dan ma jikkunsidra bis-sħiħ l-ispejjeż inkrimentali għolja relatati mad-distribuzzjoni bikrija tal-istampa u li jinjora l-isforzi kbar li għamel DPLP sabiex jikkontrolla l-ispejjeż tiegħu u jkabbar il-produttività.

Deltamedia

(121) Skont BD, l-ispejjeż ta’ Deltamedia huma inqas minn dawk ta’ DPLP. Din is-sitwazzjoni, skont l-awtoritajiet Belġjani, irriżultat minħabba l-fatturi li ġejjin: (a) Deltamedia ma toffrix kopertura nazzjonali; (b) Deltamedia taħdem ma’ distributuri indipendenti; (c) is-servizz provdut minn Deltamedia huwa simplifikat, peress li din taħdem biss ma numru limitat ta’ edituri assoċjati ma’ grupp wieħed tal-istampa; (d) l-edituri jqassmu l-gazzetti ta’ kuljum immedjatamet fil-punti ta’ distribuzzjoni.

5.8. L-OSSERVAZZJONIJIET TAL-AWTORITAJIET BELĠJANI DWAR L-GĦAJNUNA EŻISTENTI

(122) Fid-dikjarazzjoni tagħhom tal-21 ta’ Diċmebru 2010, l-awtoritajiet Belġjani jindikaw li ċerti miżuri msemmija mill-investigazzjoni jikkostitwixxu għajnuna eżistenti.

Eżenzjonijiet mit-taxxi

(123) L-ewwel nett, l-awtoritajiet Belġjani jsostnu li l-eżenzjonijiet mit-taxxi li kien igawdi minnhom DPLP saru qabel l-adeżjoni tal-Belġju fl-Unjoni Ewropea u għalhekk jikkostitwixxu għajnuna eżistenti.

Il-liberalizzazzjoni tas-suq postali

(124) It-tieni nett, l-awtoritajiet Belġjani jargumentaw li s-sussidju annwali mogħti lil DPLP ngħata qabel l-1999, jiġifieri qabel il-liberalizzazzjoni tas-suq postali, u għalhekk jikkostitwixxi għajnuna eżistenti. Bl-istess mod, l-injezzjonijiet ta’ kapital magħmula qabel l-1999 m’għandhomx jiġu kkunsidrati bħala għajnuna eżistenti jekk kienu jikkostitwixxu għajnuna mill-Istat.

Perjodu ta’ preskrizzjoni ta’ għaxar snin

(125) It-tielet nett, l-awtoritajiet Belġjani jqisu, minħabba l-perjodu ta’ preskrizzjoni ta’ għaxar snin, li l-miżuri kollha adottati qabel it-13 ta’ Lulju 1999 (jiġifieri 10 snin qabel il-ftuħ tal-proċedura formali inkwistjoni) kienu jikkostitwixxu għajnuna eżistenti, peress li kieku l-annullament mill-QPI sar aktar kmieni kien ukoll iwassal għall-annullament tal-atti ta’ investigazzjoni preċedenti kollha tal-Kummissjoni. Huma jargumentaw, għall-kuntrarju, li billi l-Kummissjoni wettqet l-ewwel att ta’ investigazzjoni tagħha f’Diċembru 2002, jeħtieġ li l-miżuri implimentati qabel Diċembru tal-1992 ma jiġux inklużi fl-investigazzjoni. Dan jikkonnċerna t-trasferiment tal-proprjetà immobbli u l-ewwel sussidju annwali mogħti fl-1992.

6. VALUTAZZJONI

6.1. KUMMENTI PRELIMINARJI DWAR IS-SISTEMA TA’ KONTABILITÀ ANALITIKA TA’ DPLP

(126) L-Artikolu 14 tad-Direttiva 97/67/KE, kif emendata mid-Direttiva 2008/6/KE tal-Parlament Ewropew u tal-Kunsill tal-20 ta’ Frar 2008 li temenda d-Direttiva 97/67/KE fir-rigward tal-ikkompletar tas-suq intern tas-servizzi postali tal-Komunità (37) (it-tielet direttiva postali) jirrikjedi li l-operaturi postali jżommu kontabilità analitika li tistabbilixxi distinzjoni ċara bejn is-servizzi u l-prodotti li jagħmlu parti mis-servizz universali minn naħa, u s-servizzi u l-prodotti li ma jagħmlux parti minnu min-naħa l-oħra. Il-kontabilità tagħhom trid talloka l-ispejjeż diretti direttament għall-prodotti u talloka direttament jew indirettament l-ispejjeż komuni, u b’mod partikolari talloka kif meħtieġ l-ispejjeż komuni meħtieġa biex jiġu ggarantiti s-servizzi universali kif ukoll dawk mhux universali. Il-kontabilità analitika ta’ DPLP tikkonsisti f’metodu ta’ kontabilità skont l-attività (ABC - Activity based costing) li talloka l-ispejjeż operattivi kollha, sal-livell tal-qligħ qabel l-imgħax u t-taxxi (EBIT - Earnings before interest and taxes), lill-prodotti differenti, b’mod konformi mal-metodu ta’ allokazzjoni sħiħa tal-ispejjeż (FDC - fully distributed costing). Il-kontabilità analitika tkopri l-ispejjeż operattivi kollha u l-ispejjeż tal-unitajiet ta’ organizzazzjoni ta’ DPLP. Fl-2009, il-prodotti kummerċjali kienu jirrappreżentaw […] % tal-fatturat ta’ DPLP, filwaqt li l-prodotti relatati mas-servizz pubbliku kienu jammontaw għal […] %.

(127) Il-metodu ta’ kontabilità analitika għandu tliet livelli: ir-riżorsi, l-attivitajiet u l-prodotti. Dan għandu l-għan li jistabbilixxi s-sehem tal-ispejjeż ta’ kull prodott.

(128) L-ispejjeż huma maqsuma f’398 tip ta’ spejjeż differenti u 3 954 ċentru ta’ responsabbiltà. Għal finijiet ta’ kontabilità, dawn huma miġbura fi gruppi fi 34 sett ta’ riżorsi u 108 gruppi ta’ kodiċijiet. Jeżistu 986 attività differenti.

(129) L-ispejjeż tar-riżrosi huma allokati lill-attivitajiet skont in-natura tagħhom: ir-“riżorsi diretti” huma direttament relatati ma’ attività speċifika, filwaqt li r-“riżorsi indiretti” jikkontribwixxu għal diversi attivitajiet u jridu jiġu allokati permezz ta’ kriterji tat-tqassim li jirriflettu kemm isir użu mir-riżorsa inkwistjoni minn kull attività. Finalment, il-kontribuzzjoni globali għall-attività tinkludi l-ispejjeż ġenerati li ma jistgħux jiġu allokati għal attivitajiet speċifiċi; dawn l-ispejjeż għalhekk jiġu allokati b’mod ugwali għall-prodotti kollha fuq il-bażi tal-kost b’addenda.

(130) Id-986 attività differenti jikkostitwixxu l-komponenti tal-katina ta’ valur ta’ kull prodott. Sehem mill-ispejjeż relatati ma’ attività partikolari huwa allokat għal prodotti skont l-użu tal-attività inkwistjoni f’kull prodott. L-ispejjeż tal-attivitajiet mhux operattivi huma l-ewwel nett allokati għall-attivitajiet operattivi li jikkontribwixxu direttament għall-prodotti.

(131) Fl-aħħar stadju tal-proċess, l-ispejjeż tal-attivitajiet huma finalment allokati għal kull prodott skont kriterju tat-tqassim ġeneralment ibbażat fuq il-volum. Fi kliem ieħor, il-prodotti kollha li jagħmlu użu minn attività jiġu kontabilizzati b’parti mill-ispejjeż ta’ din l-attività proporzjonali għall-volum tal-użu tagħha.

(132) Il-Kummissjoni tqis li l-metodu ta’ kontabilità analitika applikat attwalment minn DPLP huwa sodisfaċenti, sakemm dan jalloka b’mod korrett l-ispejjeż kollha b’livell suffiċjenti ta’ adegwatezza. Madankollu, il-Kummissjoni tinnota li DPLP żviluppa dan il-metodu b’mod progressiv; għalhekk jista’ jitqies li d-dejta kontabbli li tmur lura għall-bidu tal-perjodu kopert mill-investigazzjoni mhijiex komprensiva daqs id-dejta tas-sistema kontabbli attwali, għalkemm hija essenzjalment affidabbli.

Modifikazzjoni retroattiva tal-kontabilità analitika

(133) F’Marzu 2011, l-awtoritajiet Belġjani ppreżentaw lill-Kummissjoni modifikazzjoni retroattiva fil-metodu ta’ kontabilità analitika ta’ DPLP bl-għan ta’ tqassim differenti ta’ ċerti spejjeż bejn l-attivitajiet kummerċjali u l-attivitajiet ta’ servizz pubbliku. Il-modifikazzjoni prevista mill-awtoritajiet Belġjani tinvolvi l-aħħar stadju tal-allokazzjoni tal-ispejjeż meta l-prodotti jiġu kontabilizzati ma’ spejjeż proporzjonali għall-volum tal-użu tagħhom ta’ kull attività.

(134) Il-modifikazzjoni tibdel il-metodu tal-allokazzjoni tal-ispejjeż operattivi għall-prodotti li DPLP kien japplika s’issa. Wara din il-modifikazzjoni, xi spejjeż relatati mal-prodotti kummerċjali jiġu ttrasferiti fil-qasam tas-servizzi pubbliċi, u b’hekk tinfirex il-bażi tal-ispejjeż tas-servizzi pubbliċi. Minħabba f’hekk, is-servizzi pubbliċi se jiġu allokati bħala medja EUR […] fis-sena tal-ispejjeż attwalment allokati għal prodotti kummerċjali. Il-kostitwenti l-oħrajn tal-metodu ta’ kontabilità analitika jibqgħu l-istess.

(135) L-awtoritajiet Belġjani jindikaw li l-ispejjeż ta’ ċerti attivitajiet huma, fihom innifishom, stabbiliti f’ċertu livell, li huwa ddeterminat mill-ħtiġijiet tas-servizz pubbliku. Fi kliem ieħor, l-ispejjeż ta’ dawn l-attivitajiet użati għall-finijiet ta’ servizzi pubbliċi kienu jibqgħu l-istess anke jekk l-ebda prodott kummerċjali ma kien juża dawn l-attivitajiet. Safejn prodott kummerċjali ma jkunx ikkawża l-attività inkwistjoni, il-prodott m’għandux iġarrab l-ispiża operattiva marbuta ma’ din l-attività anki jekk ikun jagħmel użu minnha.

(136) Minkejja li l-awtoritajiet Belġjani jargumentaw li l-metodu rivedut huwa kompatibbli mad-Direttiva 97/67/KE, is-sentenza Chronopost (38) u l-qafas Komunitarju tal-għajnuna mill-Istat f’forma ta’ kumpensi ta’ servizz pubbliku (39) (minn hawn ’il quddiem “il-qafas tal-SGEI”), peress li jalloka lill-prodotti l-ispejjeż diretti u sehem mill-ispejjeż komuni u peress li jirrifletti aħjar l-ispejjeż attwali marbuta mal-obbligi ta’ servizz pubbliku, il-Kummissjoni tqis li dan l-argument il-ġdid ma jistax jiġi aċċettat minħabba raġunijiet formali, ekonomiċi u legali.

(137) Minn perspettiva formali, il-metodu propost fil-fatt ma jintużax fil-kontabilità interna ta’ DPLP, iżda jikkonsisti aktar f’modifikazzjoni ex post ta’ dejta preċedenti. Il-metodu rivedut ma kisibx l-approvazzjoni tal-awtorità regolatorja bħala bażi tal-ipprezzar u barra minn dan ma jintużax mill-Istat għall-finijiet tal-kalkolu tal-kumpens tal-SGEI. Il-metodu rivedut għalhekk jidher li huwa preżentazzjoni teoretika żviluppata għall-finijiet ta’ din il-proċedura rigward l-għajnuna mill-Istat. Minn perspettiva ekonomika, wieħed ma jista’ jaħseb biss, fir-rigward tal-iffissar tal-prezzijiet tat-trasferiment intern, li l-prodotti kummerċjali m’għandhomx jiġu attribwiti sehem mill-ispejjeż tar-riżorsi li jużaw (skont dan il-metodu, pereżempju, il-prodotti kummerċjali ma jikkontribwixxux għall-ispejjeż tar-rotot ta’ distribuzzjoni tal-pustiera, anke jekk dawn jiddistribwixxu wkoll prodotti kummerċjali). Finalment, f’termini legali, modifikazzjoni bħal din ma tidhirx li tikkonforma mal-Artikolu 14(3)(b)(iv) tad-Direttiva 97/67/KE, mas-Sentenza Chronopost (40) u mal-qafas tal-SGEI tal-2005 (41), li kollha jeħtieġu li l-ispejjeż komuni jkunu attribwiti b’mod xieraq għall-attivitajiet kummerċjali.

(138) Il-Kummissjoni għalhekk mhix se tibbaża l-valutazzjoni tagħha fuq il-kontijiet modifikati, iżda fuq id-dejta ta’ kontabilità analitika vvalidata, b’mod konformi mad-Direttiva 97/67/KE, mill-Istitut Belġjan tas-servizzi postali u tat-telekomunikazzjonijiet (l-IBPT, jew l-awtorità regolatorja tas-settur postali Belġjan (42)), li ntbagħtet qabel u li hija bbażata fuq il-metodu ta’ kontabilità analitika uffiċjalment applikat minn DPLP.

6.2. VALUTAZZJONI TAR-RESPONSABBILTÀ GĦALL-PENSJONIJIET

6.2.1. L-eżistenza ta’ għajnuna skont l-Artikolu 107(1) tat-TFUE

(139) L-Artikolu 107(1) tat-TFUE jgħid li “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”.

(140) Sabiex miżura tkun tikkostitwixxi għajnuna mill-Istat skont l-Artikolu 107(1) tat-TFUE, l-erba’ kundizzjonijiet kumulattivi li ġejjin iridu jiġu sodisfatti: il-miżura trid (i) tagħti vantaġġ lill-benefiċjarju; (ii) twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti intrapriżi; (iii) tkun tikkostitwixxi intervent mill-Istat jew permezz ta’ riżorsi tal-Istat; (iv) tkun tista’ taffettwa n-negozju bejn l-Istati Membri.

6.2.1.1. Vantaġġ u selettività

(141) Fuq il-bażi tal-approċċ segwit fis-Sentenza Combus (43), l-awtoritajiet Belġjani jsostnu li l-obbligazzjonijiet marbuta mal-pensjoni jikkostitwixxu piż anormali li l-kompetituri ma kellhomx jiffinanzjaw u, għalhekk, il-fatt li l-Istat ħa r-responsabbilta għalihom ma jikkostitwixxix għajnuna.

(142) Essenzjalment huma jargumentaw li minħabba n-nuqqas ta’ flessibilità li tikkaratterizza l-istatus tal-persunal statutorju, ma kienx possibbli għal DPLP li jnaqqas is-sehem ta’ din il-kategorija ta’ persunal, minkejja li jġib miegħu ħafna aktar spejjeż mill-persunal ipotetiku magħmul minn impjegati li jkollhom kuntratti anqas favorevoli.

(143) L-ewwel nett jeħtieġ li jitfakkar b’mod ġenerali li s-Sentenza Combus ma ġietx ikkonfermata mill-Qorti. Għall-kuntrarju, il-ġurisprudenza tal-Qorti tikkontradixxi l-ipoteżi skont liema l-kumpens ta’ żvantaġġ strutturali jkun jeskludi kull kwalifika bħala għajnuna. Għalhekk, mill-ġurisprudenza stabbilita tal-Qorti jirriżulta li l-eżistenza ta’ għajnuna trid tiġi vvalutata fir-rigward tal-effetti, u mhux tal-kawżi jew l-għanijiet tal-intervent mill-Istat. (44). Il-Qorti ddeċidiet ukoll li l-kunċett ta’ għajnuna jkopri l-vantaġġi mogħtija mill-awtoritajiet pubbliċi li, f’diversi forom, inaqqsu l-piżijiet li normalment iwieżnu fuq il-baġit ta’ intrapriża (45).

(144) Barra minn hekk, il-Qorti indikat li l-ispejjeż relatati mar-remunerazzjoni tal-impjegati jwieżnu, min-natura tagħhom stess, fuq il-baġit tal-intrapriżi, indipendentement mill-kwistjoni dwar jekk dawn l-ispejjeż jirriżultawx jew le minn obbligi legali jew minn ftehimiet kollettivi (46). F’dan ir-rigward, hi stabbiliet li l-fatt li l-miżuri tal-Istat għandhom l-għan li jikkumpensaw spejjeż żejda ma jnaqqasx milli jiġi kklassifikati bħala għajnuna (47).

(145) Barra minn hekk, jista’ jiġi osservat li l-kuntest kompetittiv li kienet taqa’ fi ħdanu Combus kien differenti minn dak ta’ DPLP. Combus kellha tmexxi l-attività ta’ trasport tagħha fuq bażi kummerċjali u topera fis-suq taħt kundizzjonijiet ta’ kompetizzjoni komparabbli ma’ dawk tal-kumpaniji privati tal-karozzi tal-linja. Meta toħroġ proċedura ta’ sejħa għall-offerti, il-kumpaniji tat-trasport pubbliku jċedu l-attività tagħhom ta’ trasport bil-karozza tal-linja lil intrapriżi privati u pubbliċi. B’konformità mar-regoli tal-akkwist pubbliku, il-kuntratti jingħataw lill-“aktar offerta vantaġġuża mil-lat ekonomiku”, indipendentement min-natura pubblika jew privata tal-offerent. Matul it-terminu kollu tal-perjodu vvalutat, DPLP kien igawdi minn monopolju mifrux fejn il-pressjonijiet ekonomiċi kienu eżerċitati b’mod totalment differenti. Barra minn hekk, kuntrarjament għall-Każ Combus, il-Belġju, f’dan il-każ, ma adotta l-ebda dispożizzjoni leġiżlattiva bl-għan li telimina jew tadatta s-sistema speċjali ta’ impjieg applikabbli għall-uffiċjali li jaħdmu għal DPLP jew il-mod li bih huma jiksbu d-drittijiet tal-pensjoni tagħhom.

(146) Konsegwentement, il-Kummissjoni tqis li d-differenzi fattwali bejn il-Każ Combus u l-każ inkwistjoni jiġġustifikaw konklużjoni differenti f’dan il-każ.

(147) Sabiex jiġi vvalutat jekk il-miżuri kkonċernati fihomx elementi ta’ għajnuna mill-Istat, jeħtieġ li jiġi stabbilit jekk dawn il-miżuri jagħtux vantaġġ ekonomiku lil DPLP billi jippermettu li jevita li jġarrab l-ispejjeż li normalment kienu jtaqqlu r-riżorsi finanzjarji proprji tiegħu u għalhekk tellfu lill-forzi preżenti fis-suq milli jipproduċu l-effett normali tagħhom. Għajnuna tikkonsisti mit-tnaqqis tal-piżijiet li normalment jaqgħu fil-baġit tal-intrapriżi meta titqies in-natura jew l-ekonomija tas-sistema ta’ ħlasijiet inkwistjoni. Kuntrarjament, jista’ jkun possibbli li jiġi stabbilit kunċett ta’ “ħlas speċjali”, li jkun jikkonsisti minn ħlas addizzjonali marbut ma’ dawn il-ħlasijiet normali. L-irtirar ta’ ħlas speċjali bħal dan permezz ta’ dispożizzjoni leġiżlattiva ma jagħtix vantaġġ lill-benefiċjarju u ma jikkostitwixxix għajnuna mill-Istat.

(148) Fid-dawl tal-ġurisprudenza tal-Qorti fir-rigward tal-analiżi ta’ selettività, li tinvolvi tqabbil ma’ qafas ta’ referenza biex tiġi ddeterminata l-konformità jew in-nuqqas ta’ konformità man-“natura u l-ekonomija tas-sistema” ta’ trattament differenzjat ta’ ċerti intrapriżi u ċerti produzzjonijiet, f’sitwazzjoni normali tas-suq minn punt strutturali, il-kwalifika ta’ ħlas “normali” jew “speċjali” tinvolvi t-twaqqif ta’ qafas ta’ referenza, jew ta’ tqabbil, bil-għan li wieħed jidentifika intrapriżi li f’sitwazzjoni ġuridika u fattwali jkunu komparabbli fir-rigward tal-għan segwit mill-miżuri inkwistjoni.

(149) Madankollu, ma jidhirx possibbli li jiġi stabbilit element ta’ tqabbil esoġenu li jippermetti li tiġi stabbilita kontribuzzjoni “normali” mġarrba minn intrapriżi li jkunu jinstabu f’sitwazzjoni ġuridika u fattwali li tista’ titqabbel ma’ dik ta’ DPLP fir-rigward tal-għan segwit mill-miżura inkwistjoni. B’mod partikolari, il-kompetituri ta’ DPLP huma intrapriżi rregolati bil-liġi privata li jeżerċitaw l-attivitajiet tagħhom fi swieq kompetittivi, filwaqt li DPLP bbenefika minn monopolju legali matul il-perjodu li għalih tapplika l-valutazzjoni, qabel il-liberalizzazzjoni sħiħa li seħħet fl-2011.

(150) Biex tiġi ddeterminata l-eżistenza ta’ vantaġġ skont l-Artikolu 107(1) tat-Trattat, il-Kummissjoni għandha tibda teżamina s-sitwazzjoni ta’ DPLP u tqabbel il-kontribuzzjonijiet tas-sigurtà soċjali qabel u wara r-responsabbiltà meħuda fir-rigward tal-pensjonijiet.

(151) Wara l-Liġi tas-6 ta’ Lulju 1971 u sar-riforma tal-pensjonijiet tal-1997, DPLP ġarrab l-ispejjeż kollha tal-pensjoni u l-obbligi soċjali għall-uffiċjali tiegħu. F’dawn iċ-ċirkostanzi, il-Kummissjoni tqis li dawn l-ispejjeż jagħmlu parti mill-infiq normali li DPLP kellu jiffinanzja mir-riżorsi tiegħu stess fir-rigward tal-pożizzjoni ġuridika u fattwali tiegħu fis-suq postali Belġjan.

(152) Bħalma r-responsabbiltà għall-pensjonijiet fis-seħħ fl-1997 u li hi s-suġġett tal-investigazzjoni ppermettiet lil DPLP li ma jġarrabx spejjeż li normalment kien ikollu jiffinanzja mir-riżorsi tiegħu stess, il-miżuri inkwistjoni jagħtu vantaġġ lill-operatur fis-sens tal-Artikolu 107(1) tat-Trattat.

(153) Il-vantaġġ inkwistjoni huwa selettiv, peress li jikkonċerna biss lil DPLP.

6.2.1.2. Riżorsi tal-Istat

(154) Ir-responsabbiltà għall-pensjonijiet ġiet iffinanzjata mill-Istat, li ħa l-kompetenzi ta’ DPLP fir-rigward tal-pensjonijiet.

(155) Peress li l-Istat iħallas direttament il-pensjonijiet tal-persunal li jkun irtira minn DPLP mill-baġit tiegħu stess, evidentement huwa rrikorra għar-riżorsi tal-Istat.

6.2.1.3. Id-distorsjoni tal-kompetizzjoni u l-effett fuq il-kummerċ bejn l-Istati Membri

(156) Il-miżuri ppreżentati aktar ‘il fuq x’aktarx jaffettwaw il-kummerċ bejn l-Istati Membri, peress li DPLP huwa preżenti fi swieq miftuħa għall-kompetizzjoni, bħas-servizzi tat-tqassim tal-pakketti, li huma kkaratterizzati minn kummerċ transkonfinali importanti. Fis-suq tal-pakketti, huwa qed jiffaċċja kompetizzjoni minn intrapriżi li jwettqu attivitajiet fi Stati Membri oħrajn, bħal UPS, FedEx jew anke TNT Express. DPLP jwettaq ukoll attivitajiet fis-suq tad-distribuzzjoni tal-istampa, fejn joperaw jew jistgħu joperaw intrapriżi minn Stati Membri oħrajn. Id-distribuzzjoni tal-pakketti qatt ma kienet kompletament riżervata għal DPLP, u intrapriżi oħrajn diġà kienu joffru ċerti servizzi ta’ distribuzzjoni ta’ pakketti (48) jew servizzi postali speċifiċi oħrajn fil-bidu tas-snin disgħin (49). DPLP huwa preżenti wkoll fis-suq tas-setturi finanzjarji (kontijiet kurrenti postali, kontijiet ta’ tfaddil u servizzi ta’ ħlas), fejn qed jiffaċċja kompetizzjoni minn operaturi li joffru prodotti finanzjarji, bħal banek u operaturi finanzjarji. Il-kontijiet kurrenti u ta’ tfaddil postali, li jintużaw kemm għal finijiet ta’ ħlas kif ukoll ta’ tfaddil, jikkompetu mal-kontijiet kurrenti u ta’ tfaddil bankarji. Is-settur bankarju diġà kien miftuħ għall-kompetizzjoni qabel l-1992 u kien ikkaratterizzat minn kummerċ fuq skala kbira bejn l-Istati Membri. Banek ta’ Stati Membri differenti ġew stabbiliti fil-Belġju qabel l-1992: dak iż-żmien, fil-fatt, kien hemm aktar minn 70 stabbiliment finanzjarju barrani fit-territorju tiegħu (50).

(157) Fir-rigward tal-premessi preċedenti, jidher ċar li kull miżura governattiva li tagħti vantaġġ ekonomiku lil DPLP tista’ taffettwa l-kummerċ bejn l-Istati Membri.

(158) Minħabba raġunijiet li jidhru fil-premessi 141 sa 157, il-Kummissjoni tqis li r-responsabbiltà għall-pensjonijiet tikkostitwixxi għajnuna skont l-Artikolu 107(1) tat-TFUE.

6.2.2. Il-valutazzjoni tal-kompatibbiltà mas-suq intern, skont l-Artikolu 107(3)(c), tar-responsabbiltà għall-pensjonijiet

(159) Fil-qafas tar-riforma tal-pensjonijiet tal-1997, ir-rimborż lill-Istat, minn DPLP, tal-kost nett annwali tal-pensjonijiet ġie ssostitwit minn kontribuzzjoni ta’ rilaxx li tallinja l-ispejjeż tal-pensjonijiet li jġarrab DPLP ma’ dawk tal-kompetituri tiegħu. Fin-nuqqas ta’ din ir-riforma, il-livell tal-ispejjeż tal-pensjonijiet kien ikompli jiżdied mhux ħażin fis-snin ta’ wara, speċjalment minħabba t-tnaqqis tal-proporzjon bejn l-uffiċjali attivi (kontribwenti) u l-uffiċjali mhux attivi (benefiċjarji) wara d-deċiżjoni ta’ DPLP li ma jimpjegax aktar uffiċjali.

(160) Minħabba li d-derogi previsti fl-Artikolu 107(2) u fl-Artikolu 107(3)(a) u (b) tat-TFUE evidentement ma japplikawx u minħabba li l-Belġju ma invokax l-Artikolu 106(2) tat-TFUE b’appoġġ għall-kompatibbiltà tar-responsabbiltà għall-pensjonijiet favur DPLP, il-Kummissjoni se teżamina jekk ir-responsabbiltà tistax tiġi ddikjarata bħala kompatibbli skont l-Artikolu 107(3)(c) tat-TFUE, li jistabbilixxi li l-għajnuna maħsuba biex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi tista’ tiġi kkunsidrata bħala kompatibbli mas-suq intern meta din ma tbiddilx il-kundizzjonijiet tal-kummerċ b’mod kuntrarju għall-interess komuni.

(161) Il-Kummissjoni l-ewwel se teżamina safejn ir-responsabbiltà għall-ispejjeż kollha relatati mal-pensjonijiet tissodisfa għan ta’ interess komuni u hija meħtieġa għal dan l-għan, qabel teżamina l-proporzjonalità ta’ din il-miżura u tiżen l-effetti pożittivi u negattivi tal-għajnuna.

6.2.2.1. Il-liberalizzazzjoni tas-settur postali tikkostitwixxi għan ta’ interess komuni

(162) Il-liġi tal-Unjoni ilha tħeġġeġ liberalizzazzjoni dejjem akbar tas-settur postali mill-1992 bl-adozzjoni tal-Green Paper, li sussegwentement wasslet għall-adozzjoni ta’ tliet direttivi, jiġifieri i) id-Direttiva 97/67/KE, ii) id-Direttiva 2002/39/KE tal-Parlament Ewropew u tal-Kunsill tal-10 ta’ Ġunju 2002 li temenda d-Direttiva 97/67/KE fir-rigward tal-insegwiment tal-ftuħ għall-kompetizzjoni tas-servizzi postali tal-Komunità (51) u iii) id-Direttiva 2008/6/KE. Huwa aċċettat ukoll li l-liberalizzazzjoni tas-swieq postali fil-livell tal-UE għandha rwol importanti x’taqdi fl-istrateġija ta’ Lisbona favur it-tkabbir u l-impjiegi.

(163) Konsegwentement, huwa importanti li mhux biss ikun iggarantit il-forniment tas-servizzi postali bażiċi, kif jidher fil-kunċett tal-obbligu ta’ servizz universali, iżda wkoll li jiġu implimentati kundizzjonijiet ta’ kompetizzjoni ugwali għall-operatur storiku, il-kompetituri eżistenti u dawk ġodda.

(164) Fid-Deċiżjoni dwar La Poste (ta’ Franza), il-Kummissjoni diġà rrikonoxxiet li l-implimentazzjoni ta’ kundizzjonijiet ugwali fir-rigward tal-kontribuzzjonijiet tas-sigurtà soċjali għall-operatur storiku u l-kompetituri tiegħu tikkostitwixxi kundizzjoni ewlenija bl-għan li jkun hemm kompetizzjoni ġusta fis-settur tal-posta. Din tqis li r-responsabbiltà għall-obbligi ta’ finanzjament tal-pensjonijiet tal-uffiċjali imposta fuq La Poste kienet kompatibbli mas-suq intern, billi s-sussidji pubbliċi jiggarantixxu rati ta’ kontribuzzjonijiet tas-sigurtà soċjali ugwali għal La Poste u l-kompetituri tagħha. Il-Kummissjoni f’dan il-każ beħsieba ssegwi l-istess raġunament bħal dak applikat fil-Kapitolu 6.3 ta’ din id-Deċiżjoni, li għandu jiġi kkunsidrat bħala applikabbli f’dan il-każ safejn ikun rilevanti.

6.2.2.2. Il-ħtieġa tar-responsabbiltà għall-pensjonijiet

(165) Il-Kummissjoni tqis li t-trasformazzjoni ta’ DPLP fl-1992 kienet meħtieġa biex tippromwovi l-kompetizzjoni fis-suq postali: din il-miżura fil-fatt poġġiet lil DPLP u lill-kompetituri tiegħu fuq bażi ugwali fir-rigward tal-forma ġuridika (u, b’dan il-mod, eliminat il-garanzija llimitata li kien igawdi minnha DPLP bħala entità pubblika).

(166) Madankollu, la l-Istat Belġjan, u lanqas ir-Régie des postes ma kienu akkumulaw riżervi li kienu jikkorrispondu mal-obbligazzjonijiet akkumulati fir-rigward tal-pensjonijiet. Sa mit-twaqqif tiegħu fl-1992, DPLP kompla jassumi l-obbligazzjonijiet fir-rigward tal-pensjonijiet, iżda ma ddaħħal l-ebda assi korrispondenti fil-kontijiet tiegħu biex dawn jiġu koperti.

(167) Il-ħlas tal-pensjonijiet għalhekk kien jikkostitwixxi piż progressivament tqil wisq għal DPLP, peress li l-età tal-irtirar kienet qed toqrob għal għadd ta’ uffiċjali. Għalkemm ittieħdu xi miżuri (it-titjib tal-produttività, it-tnaqqis progressiv tal-persunal minħabba l-irtirar naturali, l-indiċjar tal-pagi) sabiex itejbu din is-sitwazzjoni, dan ma kienx ikun biżżejjed biex jistabbilixxi bilanċ sostenibbli għall-finanzi ta’ DPLP (ara t-Tabella 3 t’hawn taħt).

(168) Dan l-aktar minħabba l-fatt li t-trasformazzjoni f’intrapriża rregolata bil-liġi privata kien jinvolvi wkoll, għal DPLP, li ma jiġux impjegati aktar uffiċjali u li jiġu reklutati biss aġenti kuntrattwali (soġġetti għal kuntratt ta’ impjieg ġenerali u għad-dispożizzjonijiet tal-liġi tax-xogħol). DPLP konsegwentement, wara l-1997, kien ikollu jiffinanzja mid-dħul proprju tiegħu kemm l-infiq tal-pensjonijiet tal-uffiċjali rtirati kif ukoll il-kontribuzzjonijiet tas-sigurtà soċjali relatati mal-assigurazzjoni tal-pensjoni tal-aġenti kuntrattwali attivi tiegħu.

(169) It-tendenza negattiva tal-fluss ta’ flus ta’ DPLP kienet tiggrava matul is-snin, peress li l-pagamenti tal-pensjonijiet aktar għoljin kienu jkunu ogħla mid-dħul iġġenerat mill-attivitajiet tiegħu (ara T-tabella 3). Tabella 3 Simulazzjonijiet tal-flussi ta’ flus ta’ DPLP mwettqa mill-awtoritajiet Belġjani fl-1996

(170) Huwa inkontestabbli li DPLP kien ikollu jiffaċċja spejjeż ħafna ogħla kieku kellu jiffinanzja l-pensjonijiet tal-uffiċjali rtirati kollha tiegħu mir-riżorsi tiegħu stess wara l-1997. Huwa ċar li mingħajr għajnuna, il-bidla minn status legali ta’ amministrazzjoni pubblika għal intrapriża privata kienet tkun ipperikolata.

(171) Barra minn hekk, finanzjament mill-ġdid komplut tal-ispejjeż tal-pensjonijiet permezz ta’ żieda fid-dħul iġġenerat mill-posta rregolata kien iwassal għal rati ta’ posta għaljin ħafna u għal tnaqqis potenzjalment sinifikanti ħafna fin-numru ta’ ittri mibgħuta b’tali mod li l-offerta ta’ servizzi tal-posta universali kienet tkun ipperikolata.

(172) Il-Kummissjoni hija wkoll tal-fehma li l-miżuri inkwistjoni huma adattati għall-għan tagħhom ta’ interess Komunitarju. L-ebda strument ieħor ma seta’ jindirizza l-kwistjoni b’mod aktar effiċjenti. Fis-setturi fejn jeżisti SGEI, seta’ ċertament jingħata kumpens ta’ servizz pubbliku, iżda approċċ bħal dan mhux se jkunx sostenibbli fit-tul minħabba n-natura strutturali speċifika tal-problema.

(173) Fir-rigward tal-għanijiet ta’ liberalizzazzjoni tas-swieq postali, li jikkonsistu b’mod partikolari mill-garanzija ta’ offerta ta’ servizzi postali universali ta’ kwalità tajba bi prezzijiet jintlaħqu minn kulħadd, u meta jiġi kkunsidrat l-għan tal-promozzjoni ta’ kompetizzjoni ġusta, ir-responsabbiltà għall-pensjonijiet kienet miżura meħtieġa.

6.2.2.3. Il-proporzjonalità tar-responsabbiltà għall-pensjonijiet

(174) Id-deċiżjoni dwar La Poste Franċiża turi l-valutazzjoni, mill-Kummissjoni, tal-proporzjonalità tal-miżuri ta’ għajnuna relatati mar-responsabbiltà għall-ispejjeż tal-pensjonijiet li jġarrbu l-operaturi storiċi tas-settur postali li jkomplu jimpjegaw uffiċjali taħt kundizzjonijiet miftiehma meta kienu jinsabu f’sitwazzjoni ta’ monopolju. Il-proporzjonalità għandha tiġi evalwata fir-rigward tal-istabbiliment ta’ kundizzjonijiet ġusti fis-swieq miftuħa għall-kompetizzjoni (pereżempju posta, pakketti u servizzi finanzjarji). L-operatur storiku irid iħallas rati ta’ kontribuzzjonijiet tas-sigurtà soċjali identiċi għal dawk tal-kompetituri tiegħu.

(175) Billi l-persunal kuntrattwali ta’ DPLP legalment jinsab fl-istess sitwazzjoni bħall-impjegati ta’ kwalunkwe intrapriża privata, kuntrarjament għall-persunal statutorju, li jgawdi minn status simili għal dak tal-uffiċjali, tqabbil tal-kontribuzzjonijiet soċjali mħallsa minn DPLP għal kull kategorija ta’ impjegati jippermetti li jiġi vverifikat jekk dan josservax, minn meta m’għadux responsabbli għall-pensjonijiet, il-kundizzjoni relatata mal-pagament ta’ rata ta’ kontribuzzjonijiet soċjali identika għal dik tal-kompetituri tiegħu.

(176) It-tabella sommarja t’hawn taħt tippreżenta b’mod dettaljat l-ispejjeż tas-sigurtà soċjali mħallsa minn DPLP għall-persunal statutorju u kuntrattwali tiegħu: Spejjeż tas-sigurtà soċjali mġarrba u mħallssa minn DPLP Persunal statutorju Persunal kuntrattwali Kontribuzzjoni ta’ DPLP għas-sistema ta’ sigurtà soċjali, li tinkludi 8,86 % għall-pensjonijiet […] % […] % Spejjeż imġarrba direttament minn DPLP […] % […] % Mard u diżabbiltà […] % […] % Allowances tal-familja […] % — Kontribuzzjoni għall-ħlas ta’ kumpensi (52) […] % Tnaqqis strutturali (53) […] % KONTRIBUZZJONI TAL-IMPJEGATUR totali […] % […] % KONTRIBUZZJONI TAL-IMPJEGATI […] % […] % Kontribuzzjoni tal-impjegat għas-sistema ġenerali ta’ sigurtà soċjali […] % […] %

(177) Kif turi t-tabella t’hawn fuq, il-livell ta’ kontribuzzjoni ta’ DPLP għas-sistema ta’ sigurtà soċjali Belġjana (persentaġġ nominali tal-ispejjeż tal-pagi) huwa tassew inqas minn dak tal-kontribuzzjoni tal-operaturi privati ([…] % flok […] %).

(178) Madankollu, jekk wieħed iqis l-spejjeż li jġarrab direttament l-impjegatur għall-finijiet tat-tqabbil tar-rati attwali tal-kontribuzzjonijiet tas-sigurtà soċjali, iż-żewġ persentaġġi huma kważi identiċi, u anke kemxejn ogħla għall-persunal statutorju ta’ DPLP ([…] % flok […] %).

(179) Jista’ jiġi nnutat ukoll li l-kontribuzzjonijiet imħallsa mill-impjegati huma pjuttost identiċi fiż-żewġ każijiet ([…] % flok […] %).

(180) Ir-rata nominali tal-kontribuzzjoni għas-sigurtà soċjali inqas għolja mħallsa minn DPLP għall-persunal statutorju tiegħu hija minħabba l-eżenzjoni ta’ ċerti kontribuzzjonijiet tas-sigurtà soċjali li ma japplikawx għall-impjegati li jgawdu minn status ta’ uffiċjali (pereżempju mard ikkaġunat mix-xogħol, qgħad, aċċident fuq ix-xogħol). Madankollu, DPLP stess iġarrab direttament l-ispejjeż tal-kontribuzzjonijiet li jgawdu mill-eżenzjoni minħabba l-istatus speċifiku tal-persunal statutorju tiegħu. Dan l-approċċ jinvolvi spejjeż diretti għoljin għal DPLP.

(181) Fir-rigward tal-kontribuzzjoni tal-impjegati stess, li wkoll għandha tiġi kkunsidrata peress li l-impjegati jridu jħallsu din il-kontribuzzjoni mill-paga mħallsa lilhom mill-impjegatur (kontribuzzjoni li għalhekk tirrappreżenta wkoll spiża għal dan tal-aħħar), din hija ftit ogħla għall-persunal statutorju milli għall-persunal kuntrattwali.

(182) L-awtoritajiet Belġjani u DPLP kkomunikaw informazzjoni li turi li l-kontribuzzjonijiet diretti baqgħu stabbli globalment matul iż-żmien.

(183) Għalkemm l-ispejjeż diretti li jġarrab direttament DPLP ([…] %) mhumiex strettament ekwivalenti għal kontribuzzjonijiet tas-sigurtà soċjali, jeħtieġ li jiġi kkunsidrat il-fatt li dawn l-ispejjeż mhumiex spejjeż volontarji, iżda jirriżultaw direttament mill-istatus partikolari tal-impjegati statutorji u li għalhekk kienu imposti fuq DPLP. Għalhekk jidher loġiku li dawn jiġu kkunsidrati bħal spejjeż oħrajn tas-sigurtà soċjali obbligatorji f’termini ta’ oriġini u finalità.

(184) Konsegwentement jeħtieġ li jiġu kkunsidrati dawn l-ispejjeż diretti għall-kalkolu tal-kontribuzzjonijiet tas-sigurtà soċjali attwali ta’ DPLP. Ir-rata ta’ kontribuzzjonijiet tas-sigurtà soċjali f’daqqa li tirriżulta hi ftit ogħla għall-persunal statutorju ta’ DPLP ([…] %). minn dik għall-persunal ta’ intrapriżi tas-settur privat ([…] %).

6.2.2.4. Test ta’ bbilanċjar tar-responsabbiltà għall-pensjonijiet

L-effetti pożittivi tal-miżuri ta’ għajnuna

(185) Ir-riforma tas-sistema tal-pensjonijiet applikabbli għal DPLP kienet pass essenzjali fl-adattament tal-intrapriża għal-liberalizzazzjoni progressiva u bl-għan tal-liberalizzazzjoni sħiħa tas-suq postali Belġjan, li taqdi rwol importanti fil-qafas tal-Istrateġija ta’ Lisbona għat-tkabbir u l-impjiegi.

(186) Fid-Deċiżjoni dwar La Poste, il-Kummissjoni indikat li l-liberalizzazzjoni tas-settur postali setgħet tkun aktar diffiċli jekk l-abbozzi ta’ riforma tal-pensjonijiet (komparabbli ma’ dik implimentata mill-Belġju) ma kienux approvati.

(187) Il-Kummissjoni tqis ukoll li l-miżuri inkwistjoni, anke jekk ma jikkonċernawx sistema speċjali fir-rigward tal-benefiċċji mħallsa lill-pensjonanti, jippermettu s-sostenibbiltà ta’ mekkaniżmu ta’ finanzjament li l-iżviluppi tal-passat kienu eliminaw mill-użu. Hija tqis li dawn il-miżuri għalhekk jidħlu fil-qafas aktar ġenerali tar-riforma tas-sistemi tal-pensjoni tal-Istati Membri, riforma mixtieqa kemm mill-Kunsill kif ukoll mill-Kummissjoni.

L-effetti negattivi tal-miżuri ta’ għajnuna

(188) L-effetti negattivi tal-miżura jidhru limitati peress li, meta jiġi kkunsidrat il-passat ta’ DPLP u tal-attivitajiet tiegħu, jidher biċ-ċar li parti kbira mill-impenji tiegħu fir-rigward tal-pensjoni hija relatata mal-attivitajiet fis-settur riżervat, fejn id-distorsjoni tal-kompetizzjoni hija limitata fiha nnifisha.

(189) Il-miżura inkwistjoni tista’ teoretikament tippermetti lil DPLP li jżomm pożizzjoni dominanti. Madankollu, il-Kummissjoni tqis dan ir-riskju bħala baxx peress li l-miżuri huma limitati biex jallinjaw il-kontribuzzjonijiet imħallsa minn DPLP ma’ dawk tal-kompetituri tiegħu.

(190) Minn dan t’hawn fuq jirriżulta li l-effetti negattivi tal-għajnuna mogħtija lil DPLP huma limitati, meta mqabbla mal-effetti pożittivi tal-miżura.

(191) Peress li l-miżuri huma limitati għal dak li huwa strettament meħtieġ għall-istabbiliment ta’ kundizzjonijiet ugwali fir-rigward tal-kontribuzzjonijiet tas-sigurtà soċjali u jtemmu distorsjoni fil-kompetizzjoni li kienet ta’ żvantaġġ għal DPLP, dawn ma jbiddlux il-kundizzjonijiet kummerċjali f’miżura kuntrarja għall-interess komuni.

(192) Konsegwentement, il-Kummissjoni hija tal-fehma li l-miżura tar-responsabbiltà għall-pensjonijiet adottata fl-1997 tista’ tiġi kkunsidrata bħala għajnuna kompatibbli mas-suq intern skont l-Artikolu 107(3)(c) tat-TFUE, peress li DPLP ma jinsabx f’pożizzjoni aħjar minn operaturi oħrajn fir-rigward tal-ispejjeż tas-sigurtà soċjali tal-persunal statutorju tiegħu.

6.3. VALUTAZZJONI TAL-KUMPENS TA’ SERVIZZ PUBBLIKU U MIŻURI OĦRAJN

6.3.1. L-eżistenza ta’ għajnuna skont l-Artikolu 107(1) tat-TFUE

6.3.1.1. Vantaġġ u selettività

Kumpensi annwali

(193) Fir-rigward tal-kumpens tal-ispejjeż ta’ servizz pubbliku, is-Sentenza Altmark (54) tistabbilixxi l-kriterji li jrid jissodisfa intervent pubbliku biex ikun jista’ jiġi kkunsidrat bħala kumpens tal-obbligi ta’ servizz pubbliku u jevita l-klassifikazzjoni bħala għajnuna mill-Istat skont l-Artikolu 107(1) tat-TFUE.

(194) F’dan il-każ, dawn il-kriterji, u b’mod aktar partikolari r-raba’ kriterju, mhumiex sodisfatti: l-għażla ta’ DPLP ma saritx fil-qafas ta’ proċedura ta’ akkwist pubbliku. Barra minn hekk, l-awtoritajiet Belġjani ma urewx li l-livell tal-kumpens kien ġie stabbilit fuq il-bażi ta’ analiżi tal-ispejjeż li intrapriża medja mmexxija tajjeb u li jkollha mezzi adegwati, kienet iġġarrab biex twettaq l-obbligi ta’ servizz pubbliku li huma meħtieġa minnha u l-Kummissjoni m’għandha l-ebda indikazzjoni jew informazzjoni li juru li r-raba’ kriterju huwa sodisfatt.

(195) Peress li l-kumpensi annwali taw vantaġġ lil intrapriża waħda biss u għamlu disponibbli riżorsi addizzjonali għal din l-intrapriża, il-miżura tat vantaġġ selettiv lil DPLP.

(196) Injezzjonijiet ta’ kapital fl-1997: l-awtoritajiet Belġjani rrikonoxxew li l-injezzjonijiet ta’ kapital li saru fl-1997 li jammontaw għal EUR 62 miljun fir-realtà jikkostitwixxu l-ħlas differit ta’ kumpens tal-SGEI dovut għas-sena 1996. Dawn l-injezzjonijiet konsegwentement iridu jiġu evalwati fuq l-istess bażi bħall-kumpensi annwali. Peress li l-kundizzjonijiet differenti stabbiliti fis-Sentenza Altmark mhumiex sodisfatti, il-miżura tat vantaġġ selettiv lil DPLP.

Injezzjonijiet ta’ kapital:

(197) Injezzjonijiet ta’ kapital fl-2003: L-awtoritajiet Belġjani ddikjaraw li l-injezzjoni ta’ kapital li saret fl-2003 (EUR 297,5 miljun) kienet tosserva l-prinċipju tal-investitur f’ekonomija tas-suq u għalhekk ma kinitx tikkostitwixxi għajnuna mill-Istat. Skont dawn, din l-injezzjoni kellha l-għan li ssaħħaħ il-fondi proprji ta’ DPLP għall-bini u l-modernizzazzjoni ta’ ċentri tal-issortjar, it-titjib fir-rotot ta’ distribuzzjoni tal-posta u l-awtomazzjoni. Il-fondi injettati kellhom ukoll l-għan li jkopru spejjeż tal-persunal li jirriżultaw mit-tnaqqis fl-għadd ta’ impjegati marbuta ma’ sistema ta’ rtirar kmieni, ta’ tnaqqis fil-ħin tax-xogħol u żieda fil-pagi offruti lill-membri ġodda tal-persunal.

(198) Biex juru li din l-injezzjoni ta’ kapital kienet tikkonforma mal-prinċipju tal-investitur f’ekonomija tas-suq, l-awtoritajiet Belġjani wettqu previżjonijiet ta’ profitt fil-qafas tal-pjan strateġiku tagħhom, li wrew livell ta’ profitt ogħla mill-ispiża ta’ kapital li jkun jeħtieġ investitur privat.

(199) Il-projezzjonijiet u l-kalkolu tal-qligħ magħmul mill-awtoritajiet Belġjani huma bbażati fuq il-futur, huma dettaljati ħafna u jikkonformaw mal-metodu li jkun jagħmel użu minnu investitur privat: 1. ir-redditu ġie kkalkolat permezz tal-metodu tal-flussi ta’ flus futuri skontati, li jqis it-tkabbir futur tal-intrapriża u l-kapaċità tal-investimenti li jiġġeneraw qligħ u flussi ta’ flus għall-azzjonisti tagħhom; 2. ġew previsti tliet xenarji differenti: xenarju ottimist, xenarju pessimist u l-aktar xenarju probabbli, finalment aċċettat biex tiġi vvalutata s-sensibilità tal-projezzjonijiet; 3. il-projezzjonijiet jindikaw żieda fil-marġni ta’ profitt ta’ […] % fl-2007 (ara t-Tabella 4) u rata ta’ redditu intern skontat ta’ […] % għall-perjodu mill-2003 sal-2012 (ara t-Tabella 5), jiġifieri rata ogħla minn dik ta’ […] % indikata minn espert indipendenti (Banque Degroof) bħala l-marġni ta’ profitt li l-investituri privati tas-settur postali kienu jqisu bħala adegwata. Tabella 4 projezzjonijiet ex ante tal-profitt għall-perjodu mill-2003 sal-2007 mwettqa mill-awtoritajiet Belġjani (…) Sors: awtoritajiet Belġjani Tabella 5 kalkolu tar-rata ta’ redditu intern ex ante imwettaq mill-awtoritajiet Belġjani għall-aktar xenarju probabbli (…) Sors: awtoritajiet Belġjani

(200) Jista’ jiġi nnutat ukoll li s-saħħa tal-projezzjonijiet ġiet validata globalment mir-riżultati finanzjarji miksuba matul is-snin segwenti (ara t-Tabella 6). Minħabba din iż-żieda fir-redditu, DPLP beda jiddistribwixxi dividendi sa mill-2007. Tabella 6 Profitt ex post għall-perjodu bejn l-2003 u l-2007 (…) Sors: l-awtoritajiet Belġjani

(201) Ir-riżultati rreġistrati matul perjodu ta’ għaxar snin ukoll huma konformi mal-previżjonijiet tal-2003, peress li r-rata ta’ redditu intern ex post għandha tkun ta’ […] %, jiġifieri livell ogħla minn dak ta’ […]% previst fl-2003.

(202) Għalkemm ir-redditu mill-investiment magħmul mill-Istat Belġjan jidher li huwa biżżejjed biex jikkonferma l-osservanza, minn dan l-investiment, tal-prinċipju tal-investitur privat f’ekonomija tas-suq, jeħtieġ li jiġi nnutat li d-dħul skontat, li jservi biex jiġi evalwat dan ir-redditu, kien jinkludi għajnuna mill-Istat u, b’mod partikolari, il-kumpensi annwali mħallsa lil DPLP.

(203) Madankollu, dawn il-miżuri ta’ għajnuna mill-Istat qed isegwu b’mod evidenti għanijiet differenti u m’għandhom l-ebda rabta kronoloġika mal-injezzjoni ta’ kapital imwettqa fl-2003.

(204) Barra minn hekk, l-inċertezza li setgħet tirriżulta għal investitur privat mill-għajnuna mhux notifikata favur DPLP tnaqqset bl-awtorizzazzjoni formali tal-injezzjoni ta’ kapital mogħtija mill-Kummissjoni fid-Deċiżjoni tagħha tal-2003. Fil-mument tat-twettiq tal-investiment, kull investitur privat bi prospettivi tajba ta’ redditu probabbilment kien jieħu r-riskju li jwettaq dan l-investiment wara l-adozzjoni tad-deċiżjoni favorevoli tal-Kummissjoni, anke jekk din id-deċiżjoni tkun għadha mhix finali. Biex jieħu din id-deċiżjoni, investitur privat ma kienx jistenna diversi snin, jew sad-data tas-sentenza tal-Qorti tal-Prim’Istanza u tal-Qorti. Konsegwentement, l-annullament sussegwenti ta’ din id-Deċiżjoni jikkostitwixxi avveniment li ma kienx prevedibbli fil-mument li fih sar l-investiment, iżda li żgur deher ftit probabbli, peress li d-deċiżjonijiet tal-Kummissjoni huma kkunsidrati bħala legali sakemm ma jkunux ġew annullati.

(205) Il-Kummissjoni konsegwentement hija tal-fehma li l-injezzjoni ta’ kapital magħmula fl-2003 tista’ tiġi kkunsidrata bħala konformi mal-prinċipju tal-investitur privat f’ekonomija tas-suq u li ma tikkostitwixxix għajnuna mill-Istat skont l-Artikolu 107(1) tat-TFUE.

(206) Injezzjoni ta’ kapital fl-2006: L-awtoritajiet Belġjani ddikjaraw li l-injezzjoni ta’ kapital li saret fl-2006 (li tammonta għal EUR 40 miljun) kienet tosserva l-prinċipju tal-investitur f’ekonomija tas-suq u għalhekk ma tikkostitwixxix għajnuna mill-Istat.

(207) Din l-injezzjoni saret taħt l-istess kundizzjonijiet bħal dawk li japplikaw għal investitur privat. iż-żieda fil-kapital ta’ DPLP ġiet sottoskritta mill-Istat (EUR 40 miljun) u minn Post Invest Europe (EUR 300 miljun), bi prezz ekwivalenti għal kull sehem (pari passu). Post Invest Europe f’dak iż-żmien kien investitur estern li ma kellu l-beda rabta ma’ DPLP jew mal-Istat Belġjan.

(208) Barra minn hekk, il-prezz tal-ħruġ tal-ishma ġie stabbilit b’mod korrett. Biex jiġi stabbilit il-prezz tal-ishma l-ġodda maħruġa, il-bank tal-investiment imqabbad mill-awtoritajiet Belġjani ta stima tal-valur totali ta’ DPLP ta’ bejn EUR […] u […]. L-Istat fl-aħħar żamm il-figura ta’ EUR […] għall-intrapriża kollha qabel l-injezzjonijiet ta’ kapital. L-ipoteżi dwar il-livell ta’ redditu u ta’ riskju fuq il-bażi ta’ pjan ta’ intrapriża komuni kienu jistrieħu bħala tali fuq kunsiderazzjonijiet relatati mat-titjib tal-profitti fit-tul. Ir-riżultati rreġistrati sussegwentement minn DPLP wara ż-żieda fil-kapital tal-2006 (ara hawn taħt) jikkonfermaw huma wkoll is-saħħa tas-suppożizzjonijiet u tal-parametri kkunsidrati meta ttieħdet id-deċiżjoni tal-investiment. Tabella 7 ir-riżultati ta’ DPLP bejn l-2006 u l-2010 (…) Sors: l-awtoritajiet Belġjani

(209) Il-Kummissjoni tqis li l-injezzjoni ta’ kapital li saret fl-2006 li tammonta għal EUR 40 miljun tikkonforma b’mod ċar mal-imġiba ta’ investitur f’ekonomija tas-suq u għalhekk ma tikkostitwixxix għajnuna mill-Istat.

Eżenzjonijiet mit-taxxi

(210) L-eżenzjoni mit-taxxa korporattiva, għalkemm setgħet tagħti vantaġġ lil DPLP minħabba t-tnaqqis possibbli fl-ammont tat-taxxa li kieku kien ikollu jħallas, ma ħolqot l-ebda vantaġġ konkret: fil-fatt, mill-1992 sal-2005, sena li matulha din l-eżenzjoni tneħħiet, ir-riżultat akkumulat ta’ DPLP wara t-taxxa kien negattiv. Għalkemm ir-riżultat nett tiegħu, f’xi snin, kien pożittiv, il-kreditu tat-taxxa li kien jiġi ttrasferit minn sena għall-oħra kirn jippermetti lil DPLP li ma jħallasx taxxa, anke jekk kien ikun soġġett għas- sistema ta’ taxxa korporattiva. Din l-eżenzjoni konsegwentement mhix eżaminata aktar fid-dettall f’din id-Deċiżjoni.

(211) L-eżenzjonijiet mit-taxxa fuq il-proprjetà u mit-taxxa lokali, għall-kuntrarju, jqiegħdu lil DPLP f’pożizzjoni aktar favorevoli minn dik tal-intrapriżi l-oħra, peress li dawn itaffu l-obbligazzjonijiet li normalment kien ikun responsabbli għalihom. Dawn konsegwentement jagħtuh vantaġġ selettiv.

It-trasferiment ta’ proprjetà immobbli

(212) L-awtoritajiet Belġjani argumentaw li t-trasferiment ta’ proprjetà immobbli rriżulta minn riorganizzazzjoni interna tal-assi li jappartjenu lill-Istat, peress li DPLP dak iż-żmien kien jappartjeni kollu kemm hu għall-Istat. Madankollu, it-trasferiment ta’ proprjetà immobbli għamel disponibbli għal DPLP assi ġodda li qabel kienu tal-Istat. DPLP diġà kien juża din il-proprjetà immobbli meta kienet tal-Istat, iżda ma kienx il-proprjetarju legali.It-trasferiment tad-dritt ta’ sjieda legali ta lil DPLP, intrapriża separata mill-Istat, id-drittijiet ta’ sjieda fuq il-proprjetà immobbli. Għalhekk DPLP kiseb riżorsi addizzjonali meta mqabbel mas-sitwazzjoni ta’ qabel it-trasferiment. Din il-miżura għalhekk tatu vantaġġ selettiv.

Il-garanzija tal-Istat

(213) Fin-nuqqas ta’ garanzija tal-Istat, DPLP ma setax jikseb self taħt l-istess kundizzjonijiet. L-awtoritajiet Belġjani stmaw li r-rati tas-suq kienu jkunu sa 40 punt bażi aktar għoljin, filwaqt li l-primjum imħallas lill-Istat kien ta’ 25 punt bażi.

(214) B’konformità mal-Komunikazzjoni tal-Kummissjoni dwar l-applikazzjoni tal-Artikoli 87 u 88 tat-Trattat KE dwar l-għajnuna mill-Istat forma ta’ garanziji (55) [il-punt 33.2.d], “it-teħid ta’ riskju mill-Istat għandu normalment jitħallas permezz ta’ premium xieraq fuq l-ammont tal-garanzija jew il-kontragaranzija. Meta l-prezz imħallas għall-garanzija jkun mill-anqas għoli daqs il-limitu ta’ premium ta’ garanzija korrispondenti li jkun hemm fis-swieq finanzjarji, il-garanzija ma tkunx tinkludi għajnuna. Jekk fis-swieq finanzjarji ma jinstab l-ebda limitu tal-premium tal-garanzija li jikkorrispondi, l-ispiża finanzjarja totali tas-self garantit, inkluż ir-rata ta’ imgħax tas-self u tal-premium tal-garanzija, għandha tiġi mqabbla mal-prezz tas-suq ta’ self simili li m’huwiex garantit. Peress li l-primjum ma jidhirx li huwa konformi mas-suq, il-garanzija tal-Istat ippermettiet li DPLP jikseb finanzjament għal spiża inqas minn dik li bħala regola kien ikollu jġarrab.

(215) Konsegwentement, il-miżura tat vantaġġ selettiv lil DPLP, ugwali għad-differenza bejn ir-rata tal-imgħax li DPLP kien ikollu jħallas fin-nuqqas ta’ garanzija tal-Istat u r-rata tal-imgħax attwali flimkien mal-primjum imħallas għall-garanzija. Il-vantaġġ miksub kien ta’ 15-il punt bażi fuq il-kapital pendenti kull sena. Il-vantaġġ għalhekk jista’ jiġi stmat għal EUR 1,5 miljun fuq il-perjodu kollu tas-self.

6.3.1.2. L-eżistenza ta’ riżorsi tal-Istat

Il-kumpens annwali tal-SGEI, inklużi l-injezzjonijiet ta’ kapital tal-1997

(216) Il-kumpens annwali tal-SGEI ġie ffinanzjat fuq il-baġit tal-Istat Belġjan b’mod konformi mal-kuntratti ta’ ġestjoni suċċessivi konklużi bejn DPLP u l-Istat Belġjan. Skont l-informazzjoni li ntbagħtet mill-Istat Belġjan, l-injezzjonijiet ta’ kapital tal-1997 jirrappreżentaw de facto kumpens tal-SGEI u konsegwentement huma inklużi f’din il-parti tad-Deċiżjoni.

Eżenzjonijiet mit-taxxa

(217) L-eżenzjonijiet mit-taxxa wasslu għal tnaqqis fid-dħul mit-taxxa tal-Istat minħabba t-tnaqqis fid-dħul li kien jiġġenera l-Istat fin-nuqqas ta’ dawn l-eżenzjonijiet. Għalhekk dawn jinvolvu trasferiment ta’ riżorsi tal-Istat li jikkonsisti f’telf tad-dħul mit-taxxa għall-Istat Belġjan.

It-trasferiment ta’ proprjetà immobbli

(218) Il-proprjetà immobbli ttrasferita lil DPLP qabel kienet tal-Istat. Dan ċeda s-sjieda tagħha lil DPLP, u b’dan il-mod naqqas l-assi proprji tiegħu u żied dawk ta’ DPLP. Il-miżura għalhekk tikkostitwixxi trasferiment ta’ riżorsi tal-Istat.

Il-garanzija tal-Istat

(219) Il-garanzija relatata mas-self ingħatat mill-Istat li ħa r-riskji fuq il-baġit tiegħu stess mingħajr kontroparti; din għalhekk tikkostitwixxi riżors tal-Istat forma ta’ dħul mhux miġbur.

Id-dħul iġġenerat mis-servizzi ta’ distribuzzjoni tal-posta ma jikkostitwixxix riżorsi tal-Istat.

(220) Id-dħul iġġenerat mis-servizzi ta’ distribuzzjoni tal-posta ma jikkostitwixxux dħul tal-Istat, b’konformità mas-sentenza Preussen Elektra (56), peress li l-prezzijiet imħallsa mill-utenti huma ffinanzjati mill-fondi proprji tagħhom stess, li mhumiex ikkontrollati mill-Istat.

(221) Madankollu, għall-finijiet tal-evalwazzjoni tal-kompatibbiltà, dan id-dħul huwa direttament marbut mal-forniment ta’ servizz ta’ interess ġenerali fis-settur postali u għalhekk iridu jiġi kkunsidrat, b’konformità mal-punt 17 tal-Qafas tal-SGEI u l-Artikolu 17 tad-Direttiva 97/67/KE, għall-finijiet tad-determinazzjoni tal-ħtieġa u tal-proporzjonalità tal-kumpens.

6.3.1.3. Id-distorsjoni tal-kompetizzjoni u l-effett fuq il-kummerċ bejn l-Istati Membri

(222) Il-miżuri jistgħu jaffettwaw il-kummerċ bejn l-Istati Membri għall-istess raġunijiet bħal dawk indikati fil-premessa 6.2.1.3.

6.3.1.4. Sommarju tal-miżuri ta’ għajnuna

(223) Minħabba r-raġunijiet spjegati fil-premessi 6.3.1.1 sa 6.3.1.3, il-miżuri li ġejjin jikkostitwixxu għajnuna mill-Istat skont l-Artikolu 107(1) tat-TFUE: (a) kumpens annwali tal-SGEI (1992-2010); (b) injezzjonijiet ta’ kapital li saru fl-1997; (c) L-eżenzjoni mit-taxxa fuq il-proprjetà (1992-2005); (d) it-trasferiment ta’ proprjetà immobbli fl-1992; (e) il-garanzija mogħtija mill-Istat fl-2004.

6.3.2. Għajnuna eżistenti skont l-Artikolu 108(1) tat-TFUE

(224) Xi miżuri eżaminati f’dan il-każ jistgħu jiġu kkunsidrati bħala għajnuna eżistenti skont l-Artikolu 108(1) tat-TFUE.

6.3.2.1. L-eżenzjonijiet mit-taxxa korporattiva u mit-taxxa fuq il-proprjetà

(225) L-eżenzjonijiet mit-taxxa korporattiva u mit-taxxa fuq il-proprjetà kienu ta’ vantaġġ għal DPLP meta dan kien għadu amministrazzjoni pubblika, jiġifieri qabel l-1971, u jippreċedu l-adeżjoni tal-Belġju fil-KEE. Dawn ma ġewx emendati minn dak iż-żmien ’l hawn. Dawn il-miżuri għalhekk jikkostitwixxu għajnuna eżistenti.

(226) L-eżenzjoni mit-taxxa korporattiva tneħħiet fl-2005, filwaqt li l-eżenzjoni mit-taxxa fuq il-proprjetà għadha tapplika.

6.3.2.2. Il-liberalizzazzjoni tas-suq postali

(227) Skont l-awtoritajiet Belġjani, il-miżuri kollha li ttieħdu qabel il-liberalizzazzjoni tas-swieq postali fl-1999 għandhom jiġu kkunsidrati bħala għajnuna eżistenti. Madankollu, il-miżuri inkwistjoni taw vantaġġ lill-attivitajiet kollha ta’ DPLP, li kien preżenti fi swieq kompetittivi (bħas-swieq tad-distribuzzjoni tal-pakketti u tas-servizzi finanzjarji) ħafna qabel id-dħul fis-seħħ tad-Direttiva 97/67/KE fl-1999. Konsegwentement, b’konformità mas-sentenza Alzetta (57), għajnuna bħal din ma tistax tiġi kkunsidrata bħala waħda li saret għajnuna eżistenti minħabba l-iżvilupp tas-suq intern: din tista’ tiġi kkunsidrata bħala għajnuna eżistenti għal benefiċjarju partikolari safejn kien iwettaq attivitajiet biss fi swieq li ma kinux miftuħa għall-kompetizzjoni meta l-għajnuna ġiet implimentata.

(228) Dan l-argument konsegwentement ma jistax jiġi aċċettat mill-Kummissjoni.

6.3.2.3. Perjodu ta’ preskrizzjoni ta’ għaxar snin

(229) L-allegazzjoni li l-perjodu ta’ preskrizzjoni ta’ għaxar snin għandu jibda mill-ftuħ ta’ din il-proċedura ta’ investigazzjoni formali, fl-2009, lanqas mhi se tiġi aċċettata. Is-sentenza mogħtija mill-Qorti tal-Prim’Istanza fl-2009 ma annullatx l-atti ta’ investigazzjoni kollha preċedenti. Din implikat biss li dawn l-atti kellhom iġiegħlu lill-Kummissjoni tiftaħ proċedura ta’ investigazzjoni formali (58).

(230) Għall-kuntrarju, peress li l-Kummissjoni wettqet l-ewwel att ta’ investigazzjoni tagħha fit-23 ta’ Diċembru 2002, meta bagħtet l-ewwel talba għal informazzjoni lill-awtoritajiet Belġjani, il-miżuri implimentati qabel it-23 ta’ Diċembru 1992 iridu jiġu kkunsidrati bħala